Joseph Goebbels: Raja Propaganda Nazi

Pada tahun 1933, Adolf Hitler melantik rakan baiknya, Joseph Goebbels sebagai Menteri Propaganda Jerman. Dan seperti yang diketahui sejarawan, Goebbels bertanggungjawab sepenuhnya merencana propaganda yang mempromosikan agenda Nazi. Dikenali sebagai seorang penulis, ahli falsafah dan fasih berucap di khalayak, beliau berjaya menguasai aspek media Jerman dari berita sampailah maklumat berkaitan kerajaan. Goebbels juga bijak memanipulasi penggunaan filem dan radio untuk mempromosikan agenda Nazi kepada masyarakat. Namun di sebalik semua ini, ada beberapa fakta yang anda tidak tahu tentang lelaki ini.

1. KECACATAN KAKI

Paul Joseph Goebbels lahir pada 29 Oktober 1897 di Rheydt, Jerman, sebuah bandar perindustrian berhampiran Rhineland. Semasa kecil, beliau mempunyai kecacatan pada kaki kanan selepas terkena penyakit osteomyelitis, sejenis penyakit yang menyebabkan bengkak pada bahagian tulang sum-sum. Akibatnya, kaki kanannya itu lebih pendek dan lebih tebal berbanding kaki kirinya. Goebbels cuba menyelesaikan masalah itu dengan pembedahan tetapi gagal. Ini memaksa beliau memakai pendakap besi dan kasut yang dibuat khas. Dan keadaan ini memaksa beliau berjalan dalam keadaan tempang. Kecacatan ini menyebabkan Goebbels diberi pengecualian dari berkhidmat semasa Perang Dunia Pertama (WWI).

2. PADERI

Goebbels dibesarkan dalam keluarga yang berpegang teguh dengan ajaran Roman Katolik dan menerima pendidikan di Christian-Gymnasium School. Pada usia awal inilah, beliau mula memperlihatkan kebijaksanaannya dan ibu bapanya berharap agar Goebbels menjadi paderi apabila mencecah usia dewasa. Dan ia sebenarnya pernah dipertimbangkan secara serius oleh beliau. Namun, pada akhirnya, Goebbels mengambil keputusan untuk tidak meneruskan cita-cita tersebut. Sebaliknya, beliau menerima biasiswa dari Alberts Magnus Society, di mana beliau mengambil jurusan kesusasteraan, falsafah dan sejarah di beberapa universiti. Goebbels mendapat ijazah Doktor Falsafah (Ph.D.) dalam filologi Jerman dari Universiti Heidelberg.

3. HIPOKRIT BERKENAAN ORANG YAHUDI.

Figure 1: Imej Goebbels sekeluarga yang dianggap contoh keluarga Aryan sejati tidaklah sesuci seperti yang disangkakan.

Di sebalik kegilaan beliau mempromosikan agenda anti-Semitik dan kehebatan bangsa Aryan kepada rakyat Jerman, Goebbels turut mempunyai rahsia berkenaan hubungannya dengan orang Yahudi. Idolanya dalam bidang kesusasteraan semasa menuntut di Universiti Heidelberg ialah Friedrich Gundolf, seorang cendekiawan Jerman berketurunan Yahudi. Sementara orang yang bertanggungjawab menyelia tesis beliau ialah Profesor Madya Max Freiherr von Waldberg yang juga berketurunan Yahudi. Sebelum berkahwin dengan Magda, Goebbels turut mempunyai hubungan cinta dengan seorang gadis berdarah campuran Yahudi bernama Else Janke. Bapa sebenar isterinya juga seorang ahli perniagaan Yahudi bernama Richard Friedlander berdasarkan penemuan kad kediaman Friedlander yang menyatakan Magda ialah anak kandungnya.

4. PROPAGANDA

Pada separuh pertama dekad 1920-an, Goebbels menyertai Parti Nazi. Antara sebab penyertaan beliau pada ketika itu ialah parti mempromosikan agenda sama yang diperjuangkannya semasa di Heidelberg iaitu kelebihan bangsa Jerman dan anti-Semitik. Goebbels turut berpeluang mengenali pemimpin organisasi tersebut iaitu Hitler. Jerman pada ketika itu dilanda inflasi yang merosakkan ekonomi Jerman. Sementara moral rakyatnya berada di tahap terendah selepas Jerman kalah dalam WWI.

Kedua-dua Goebbels dan Hitler percaya imej dan perkataan berpotensi sebagai alat untuk mengeksploitasi rasa ketidakpuasan hati mereka. Dan antara sebab Fuhrer percaya kepada Goebbels ialah kemampuannya menggunakan teknik pemasaran dalam mempromosikan agenda parti. Beliau menggunakan slogan-slogan yang menarik perhatian pengundi, seperti yang digunakan ahli-ahli politik hari ini, contohnya slogan ‘Make America Great Again’ oleh Ronald Reagan dan Donald Trump. Goebbels turut mereka semula rekaan poster propaganda dengan memasukkan warna merah terang dan rupa taip besar untuk tajuk utama bagi menarik perhatian pembaca membaca propaganda mereka.

Figure 2: Contoh propaganda yang dikeluarkan jentera propaganda Goebbels.

5. MENTERI PROPAGANDA

Selepas mengambil alih jawatan sebagai Menteri Propaganda Jerman, antara tugas Goebbels ialah menunjukkan sisi positif Jerman kepada dunia luar, mematikan ancaman terhadap parti dan Hitler serta memarakkan lagi api kebencian terhadap mana-mana individu yang mencemarkan ketulenan bangsa Aryan termasuk orang Yahudi. Pada bulan 1933, atas arahan Fuhrer, beliau mengeluarkan arahan memboikot mana-mana perniagaan yang dimiliki orang Yahudi. Pada bulan berikutnya, Goebbels merupakan penggerak utama kepada peristiwa pembakaran buku-buku yang dianggap tidak Jerman di sebuah teater opera di Berlin. Antara buku yang dibakar ialah karya-karya Albert Einstein, Thomas Mann, Arnold Zweig, Sigmund Freud dan Helen Keller. Antara contoh peristiwa pembakaran buku ini boleh dilihat dalam satu babak filem Indiana Jones and The Last Crusade arahan Steven Spielberg.

Pada bulan September tahun yang sama, Goebbels menubuhkan Dewan Kebudayaan Reich di mana beliau bertindak sebagai pengarah organisasi tersebut. Tujuan penubuhannya ialah untuk mengawal setiap aspek kesenian di Jerman. Dan antara peranan pertama organisasi ialah memaksa mana-mana organisasi atau produksi untuk tidak mengambil mana-mana karyawan seni berketurunan Yahudi. Goebbels turut mengarahkan semua bentuk seni moden dirampas dan digantikan dengan karya-karya seni yang bersifat sentimental dan mempunyai rupa tersendiri. Bagi beliau, mana-mana karya seni moden ini dianggap tidak bermoral. Pada bulan berikutnya, satu rang undang-undang kewartawanan diluluskan di mana ia memberi kuasa kepada kerajaan untuk menyingkirkan mana-mana editor berketurunan Yahudi dan menolak fahaman Nazi dari mana-mana akhbar atau majalah Jerman.

Majalah Life mengulas keberkesanan Goebbels dalam menguruskan kementeriannya seperti sebuah jentera yang lancar. Beliau membahagikan kementeriannya kepada tujuh unit iaitu pentadbiran dan undang-undang, isu membabitkan perhimpunan awam bangsa, kesihatan dan orang muda, radio, media asing, filem, seni dan perlindungan dari propaganda asing. Dan Goebbels juga tidak teragak-agak memalukan pekerja atau pegawainya di khalayak ramai jika merasakan mereka gagal dalam tugasan mereka.

6. PROPAGANDA PERANG DUNIA KEDUA

Apabila Perang Dunia Kedua (WWII) meletus, Goebbels ditugaskan membentuk propaganda yang menyakinkan orang ramai sebab Jerman perlu kembali berperang. Antara projek pertama yang dijalankan ialah penerbitan filem propaganda The Eternal Jew (1940) yang dikatakan memaparkan sejarah orang Yahudi tapi secara tersirat memperlihatkan mereka sebagai parasit yang merosakkan sebuah dunia yang sempurna. Goebbels turut menerbitkan Jud Suss (1940), sebuah filem biografi tentang kehidupan perunding kewangan yang berkhidmat di bawah Duke Karl Alexander of Wuttenberg (1684-1737) iaitu Josef Suss Oppenheimer (1698-1738). Kisah itu sepatutnya memaparkan tragedi kemanusiaan tetapi di bawah Goebbels, ia diubah kepada memaparkan sikap mementingkan diri dan tamak orang Yahudi.

Figure 3: Poster filem The Eternal Jew (1940) yang diterbitkan oleh Kementerian Propaganda Jerman.
Sumber: https://www.ushmm.org/confront-antisemitism/teaching-about-antisemitism/educational-modules-based-on-audio-podcasts/propaganda-and-media/image-analysis-act

Apabila situasi perang tidak lagi memihak kepada Nazi Jerman, Goebbels cuba menaikkan semula moral rakyat dengan pelbagai propaganda. Pada tahun 1942, Kementerian Propaganda menganjurkan sebuah pameran bertajuk ‘Syurga Soviet’ di Berlin dengan tujuan meningkatkan lagi moral dan kemahuan rakyat melawan Rusia. Ini dilakukan mendedahkan penipuan dan kekejaman yang dilakukan kelompok Bolshevik. Namun pameran tersebut dirosakkan oleh sekumpulan penentang Jerman dipimpin Herbert Baum (1912-1942) di mana semua bahan pameran dibakar. Apabila perkara tersebut diketahui Goebbels, beliau enggan membenarkan berita tersebut diketahui oleh media. Begitu juga apabila tentera Soviet berjaya merampas semula bandar Stalingrad pada Januari 1943 dan menawan perancang Operasi Barbarossa, Field Marshall Friedrich Paulus, berita kekalahan ini diolah semula bagi menunjukkan bahawa tentera Jerman menjadi korban berikutan gagal mendapat bekalan diperlukan. Atas sebab itu, pada 18 Februari 1943, dalam satu perhimpunan di Istana Sukan Berlin, Goebbels memberi ucapan berapi untuk menyatakan perang bahawa satu usaha bersama dan rakyat perlu sama-sama menyumbang kepada usaha peperangan Jerman.

Namun, Goebbels juga seorang yang realistik. Beliau sedar situasi tidak lagi memihak kepada Jerman dan cuba menyatakan perkara tersebut kepada Hitler dengan harapan Fuhrer mahu berdamai dengan pihak Bersekutu. Namun ini mencetuskan dilema dalam dirinya iaitu beliau mahu terus yakin dengan Hitler tetapi pada masa sama, tidak mahu Hitler merasakan beliau mahu meninggalkannya. Pada hari-hari terakhir peperangan, tatkala pemimpin-pemimpin Nazi lain melarikan diri, beberapa pemimpin yang masih kekal bersama Hitler termasuk Goebbels sekeluarga. Beliau pasti membincangkan prospek ditahan pihak Bersekutu dengan Magda dan enggan dibicarakan atas alasan dunia tidak akan memahami tindakannya. Atas sebab itu, Goebbels mula membakar mana-mana dokumen yang mengaitkan dirinya dengan jenayah-jenayah yang dilakukan kerajaan Nazi Jerman.

7. ORANG NOMBOR DUA.

Selepas berjaya menjadi orang nombor dua dalam kerajaan selepas Hitler, agak sukar bagi Goebbels meninggalkan semuanya walaupun itu bermakna dapat menjamin keselamatan diri dan keluarganya. Apabila Hitler mengumumkan pada 22 April bahawa beliau akan kekal di Jerman sampai akhir dan membunuh diri, Goebbels mengambil keputusan sama dan memindahkan keluarganya ke bunker Fuhrernya. Sehari selepas itu, Goebbels berucap di khalayak dan meminta mereka untuk terus berjuang hingga ke titisan darah terakhir.

8. WASIAT HITLER

Berdasarkan wasiat dan arahan terakhirnya pada minggu pertama Operasi Barbarossa pada tahun 1941, Hitler telah menamakan Menteri Udara, Hermann Goring sebagai penggantinya. Namun tindakan Goring yang mahu mengambil alih tempat Hitler atas alasan beliau tidak berkemampuan meneruskan tugasnya sebagai Fuhrer dan Kanselor Jerman menimbulkan kemarahan Hitler. Akibatnya, Goring diarah meletak jawatan dan namanya dalam wasiat dan arahan terakhir Hitler turut dipadamkan. Ini ditambah dengan tindakan Himmler yang cuba merampas kuasa dan berunding dengan pihak Bersekutu di belakangnya menambah lagi amarah Fuhrer tersebut. Berdasarkan wasiat yang ditulis pada 29 April, Hitler menamakan Laksamana Karl Donitz sebagai Presiden Jerman, Goebbels sebagai Kanselor dan Martin Bormann sebagai Menteri Parti. Tak lama selepas itu, Hitler dikatakan membunuh diri dan beliau menggalas tugas seperti mana diarahkan dalam wasiat tersebut. Bagaimanapun, tugasnya hanya digalas selama sehari di mana beliau menghantar surat memohon perlaksanaan gencatan senjata.

9. KEMATIAN

Pada 1 Mei 1945, Goebbels meminta pertolongan doktor gigi Schutzstaffen (SS), Helmut Kunz memberi morfin mencukupi kepada keenam-enam anaknya untuk tidak sedarkan diri. Dari situ, doktor peribadi Hitler, Ludwig Stumpfegger dan Magda memecahkan kapsul sianida dalam mulut mereka, sekaligus membunuh mereka. Keterangan bagaimana Goebbels dan isterinya membunuh diri berbeza-beza. Sesetengah pihak menceritakan mereka keluar dari bunker, berjalan ke taman dan membunuh diri di situ. Ada pula menyatakan Goebbels menembak Magda sebelum menembak dirinya. Satu lagi keterangan menyatakan kedua-duanya mengambil pil sianida sebelum ditembak tak lama selepas itu.

Menurut pengiring SS untuk Goebbels, Gunther Schwagermann, kedua-duanya melangkah keluar dari bunker dan menuju ke taman. Schwagermann yang berada di tangga bunker mendengar bunyi tembakan dan sebaik keluar, melihat tubuh mereka yang tidak bernyawa. Schwagermann kemudian mengarahkan beberapa anggota SS menembak kedua-dua mayat beberapa kali seperti yang diarahkan Goebbels. Mayat mereka bersama anak-anaknya dibakar tetapi tidak hangus sepenuhnya. Selepas pihak Soviet memasuki Berlin, mereka mengambil mayat Goebbels sekeluarga bersama mayat Hitler, isterinya, Eva Braun, Jeneral Hans Krebs dan anjing Hitler, Blondie. Kesemua mayat dan bangkai ini dikebumikan, digali dan ditanam semula beberapa kali sebelum ia dihancurkan dan dibakar oleh sepasukan unit Jawatankuasa Keselamatan Negara (KGB) sebelum ditabur di anak sungai Biederitz atas arahan pengarah mereka, Yuri Andropov.

SUMBER:

1. Apocalypse: The Second World War. (2009). Episod: The Great Landing. https://www.youtube.com/watch?v=KKDR3wZkkuQ

2. Godbey, Holly. (2016). War History Online. 10 Facts – Joseph Goebbels, Hitler’s Minister Of Propaganda. https://www.warhistoryonline.com/world-war-ii/10-facts-didnt-know-joseph-goebbels-nazi-propagandist.html

3. The Jewish Chronicle. (2016). Magda Goebbels’ biological father may have been Jewish. https://www.thejc.com/news/world/magda-goebbels-biological-father-may-have-been-jewish-1.62905
4. History.com. Joseph Goebbels. http://www.history.com/topics/world-war-ii/joseph-goebbels


Ferdowsi: Pengarang Epik Tamadun Parsi Yang Bernilai 60 000 Keping Emas

Lumrah seorang kanak-kanak, memang suka bermain dan agak nakal. Dunia diteroka bak tanpa sempadan. Begitu juga Ferdowsi semasa kecil, beliau gemar bermain di pinggir sungai. Sungai tersebut mempunyai sebuah jambatan dan jambatan ini sering digunakan oleh penduduk tempatan dan pengembara untuk menyeberang sungai tersebut.

Setiap kali banjir berlaku, musnah dan rosaklah jambatan itu dibadai arus ombak yang deras. Kerap juga penduduk tempatan mengeluarkan kos untuk membaiki jambatan tersebut. Sedih dengan keadaan ini, Ferdowsi berazam untuk membina sebuah jambatan yang kukuh dengan hasil titik peluhnya sendiri.

Ferdowsi, atau nama penuhnya  Abu al-Qasem, juga dijuluki sebagai Abu al-Qasem Ferdowsi at-Tusi. Nama Ferdowsi sebagai nama penanya manakala at-Tusi di nisbahkan kepada tempat kelahiran beliau iaitu Tus,Khurasan di Iran. Sedikit info mengenai nama Ferdowsi, nama ini merupakan nama panggilan yang diberi oleh penaungnya iaitu Sultan Mahmoud, pemimpin Dinasti Ghaznavid. Maksud disebalik nama Ferdowsi ini ialah lelaki dari Firdaus yang sama erti dengan lelaki dari Syurga (Firdaus).

Ferdowsi lahir pada tahun 940 dan membesar dengan sebuah keluarga yang sangat bertuah. Keluarganya merupakan golongan bangsawan atau tuan tanah di perkampungan Bazh, di Tabaran, berdekatan dengan bandar utama ketika itu, Tus di Khurasan. Info tambahan, perubahan besar sejarah Parsi berlaku pada abad ke-7, selepas penaklukan orang Arab/Islam terhadap Empayar Sasanid.

Penaklukan ini dianggap menghapus identiti peradaban Parsi itu sendiri atas faktor penukaran pemerintahan secara kekhalifahan. Walau bagaimanapun, keluarga ini sudah memeluk Islam sebelum kelahiran Ferdowsi. Komuniti di sini amat beruntung kerana masih lagi mempunyai sisa-sisa pengetahuan, untuk mengamalkan adat resam dan kebudayaan Parsi yang diwarisi dari kekaisaran Empayar Sasanid.

Permulaan Karya Agung

Pada 977 masihi, Ferdowsi mula mengarang sebuah epik sepanjang zaman, berjudul Shahnameh, yang membawa erti “Buku Segala Raja”. Pada ketika itu, beliau sudah pun berumur 37 tahun dan merupakan bapa kepada seorang anak lelaki dan suami kepada seorang isteri. Sebarang maklumat mengenai isteri beliau, masih lagi belum ditemui dan tiada catatan khusus mengisahkan perihalnya.

Pada ketika itu, Tus tertakluk di bawah pemerintahan Empayar Samanid. Pemimpin Samanid, Abu Mansur ibn Abd al-Razzaq, telah membantu dan memberi galakkan kepada sebarang usaha mengembalikan kecintaan terhadap kebudayaan Parsi yang asli. Ferdowsi sangat beruntung kerana mendapat bantuan dan naungan pemimpin ini dalam penghasilan Shahnameh.

Abu Mansur dan Ferdowsi mempunyai hubungan yang baik sesama mereka. Walaupun Ferdowsi menetap di Tus, beliau sering mendapat sokongan dan dorongan yang padu dari Abu Mansur dalam penghasilan Shahnameh. Segala keperluan Ferdowsi dijaga dan dipenuhi oleh Abu Mansur.

Sehinggakan Ferdowsi sanggup mengembara jauh ke ibu kota Empayar Samanid, Bukhara semata-mata untuk mendapatkan prosa bagi manuskrip Shahnameh oleh Abu Mansur yang ditempatkan di perpustakaan diraja. Namun begitu, dia telah membatalkan hasratnya itu, memandangkan ada dari kalangan sahabatnya, mempunyai salinan teks tersebut.

Abu Mansur, itulah nama penaung yang paling disayangi Ferdowsi, sepanjang tempoh penghasilan Shahnameh. Namun, langit tidak selalunya cerah. Pada tahun 987, Abu Mansur telah ditahan di Nishpur. Kemudiannya, beliau dibawa ke Bukhara untuk dijatuhkan hukuman m*ti. Bersedihlah Ferdowsi atas pemergian Abu Mansur. Di sinilah bermulanya titik perubahan hidup beliau. Menurut Djalal Khaleghi-Motlagh, selepas kematian Abu Mansur, aktiviti penulisan Shahnameh semakin suram atas faktor Ferdowsi sering rasa gemuruh, usianya yang tua dan miskin.

Draf pertama Shahnameh telah siap pada tahun 994 dan meneruskan penghasilan karya agung ini sehingga tahun 997, semasa pemerintahan Dinasti Ghaznavid, Sultan Mahmoud. Sisi sejarah penulisan epik ini, mula ditulis pada tahun 999 yang dimulakan dengan penceritaan Raja Sasanid, Anushirvan. Semasa tempoh yang sukar ini, beliau nukilkan juga keadaan dirinya yang sudah tua dan tidak sihat dalam karyanya itu.

Bagai jatuh ditimpa tangga, pada tahun 1006 bersamaan umurnya 66 tahun, beliau dikejutkan dengan pemergian arwah anak lelakinya. Bertambah dukalah Ferdowsi dan dicatatkan juga insiden itu dalam karyanya. Pada 8 Mac 1010, Shahnameh dipercayai telah siap sepenuhnya. Secara kasarnya, Ferdowsi telah menghabiskan masa selama lebih kurang 30 tahun untuk menyiapkan karya agung ini.

Perihal Buku Segala Raja

Shanameh diangkat sebagai epik kebangsaan Iran secara amnya. Ada pendapat mengatakan epik ini seakan menyerupai epik India seperti Mahabharata dan Ramayana berbanding seperti Iliad, epik tamadun Yunani.

Mengapakah buku ini digelar sebagai Buku Segala Raja? Tajuk epik ini ada kaitannya dengan isi kandungan, kerana tercatat hampir 50 nama raja-raja di dalamnya. Terdapat juga 3 nama permaisuri yang dicatatkan dalam karya agung ini. Ferdowsi mencatatkan dengan teliti mengenai kisah raja-raja ini-dari awal menaiki takhta sehingga detik kematian mereka.

Adakah Shahnameh satu-satunya karya yang dihasilkan beliau? Tidak. Terlalu agungnya karya ini sehinggakan membayangi karya-karyanya yang lain, seperti puisinya yang berjudul, “Yusuf dan Zuleika”.

Perjanjian Yang Dimungkiri

Menurut Sally Clayton, Shahnameh ini mula ditulis berdasarkan satu perjanjian antara raja dan penulisnya, iaitu Ferdowsi. Raja tersebut menawarkan 1000 keping emas untuk 1000 kuplet yang ditulis. Ferdowsi menerima tawaran ini.

Selepas 30 tahun menyiapkan Shahnameh, beliau berjaya menulis hampir 60 000 kuplet. Secara kiraan penuh, beliau boleh menuntut sejumlah 60 000 keping emas daripada raja. Maka, pergi menghadaplah Ferdowsi kepada raja. Sebenarnya, dalam tempoh hampir 30 tahun penulisan Shahnameh, beliau sering bergaduh dan bermasam muka dengan raja.

Raja merasakan, Ferdowsi terlalu bangga dan taksub dengan kejayaan penghasilan karyannya itu. Lantas, raja hanya bersetuju untuk memberikan 60 000 keping perak sebagai memenuhi perjanjian tersebut. Ferdowsi berasa sangat kecewa dan tidak dihargai, lalu mengambil keputusan untuk keluar dari istana dan pulang ke Tus, kampung halamannya. Beliau sempat juga meninggalkan pesanan ringkas berbentuk puisi kepada sultan,

“Pembalasan Syurga takkan pernah dilupakan.
Mengecutkan penzalim dari kata-kataku yang membara,
Dan terketar-ketar akan kemarahan seorang penyair.”

Apabila raja perasan pesanan ini, rasa tercabar menyelubungi dirinya. Lantas, raja ini menitahkan agar Ferdowsi di cari sampai dapat supaya hukuman sampai m*ti diinjak-injak oleh gajah dapat terlaksana. Ferdowsi takut akan titah raja dan merayu agar dirinya diampunkan. Atas ehsan raja, Ferdowsi pun diampunkan dengan syarat raja tidak mahu bersemuka apatah lagi mendengar perihal Ferdowsi.

Berita ini sampai ke khalayak ramai dan masyarakat telah mengadu kepada raja agar berbaik semula dengan Ferdowsi. Akhirnya, raja pun rasa bersalah dan telah mengutuskan serombongan unta untuk membawa 60 000 keping emas, seperti yang termaktub dalam perjanjian, bersama-sama kelengkapan dan keperluan asas yang lain.

Malangnya, rombongan ini lewat tiba kepada Ferdowsi. Dikatakan, Ferdowsi terlebih dahulu meninggal dunia sebelum rombongan tersebut tiba ke rumah beliau. Harta-harta yang dibawa itu, diserahkan kepada anak perempuan Ferdowsi dan dari sumber inilah, beliau menyempurnakan hajat ayahnya, iaitu membina jambatan yang diperbuat daripada batu-batu yang cantik, di sungai tempat bermainnya Ferdowsi semasa kecil. Tercapailah jua akhirnya, hajat mulia Ferdowsi.

Tambahan, terdapat juga kisah dimana setelah pemergian Ferdowsi, jasadnya telah dilarang untuk ditanam di tanah perkuburan Islam. Hal ini terjadi atas saranan seorang pendakwah Tabaran, memandangkan Ferdowsi seorang Syiah-majoriti masyarakat di sana merupakan Islam Sunni. Tiada pilihan lain, maka, Ferdowsi telah disemadikan di halaman kebunnya sendiri.

Penghargaan Terhadap Sumbangan Ferdowsi

Terdapat sebuah makam dan tugu yang dibina khas untuk memperingati Ferdowsi. Reka bentuk makam ini merupakan hasil sentuhan arkitek tempatan, Hooshang Seyhoun dan siap dibina pada tahun 1934, bertempat di Tus. Tidak lupa juga, ada sebuah universiti yang dibina bersempena nama Ferdowsi iaitu Ferdowsi University of Mashhad.

Penghargaan sebegini perlu, bagi merancakkan lagi dunia penulisan dan pengetahuan dalam meningkatkan mutu masyarakat. Walaupun Shahnameh telah berusia hampir 1000 tahun, namun melalui penghargaan sebegini, jasa Ferdowsi akan terus dikenang sepanjang zaman. “Tulisan Abadikan Insan”.

RUJUKAN:

Firdawsī, & Davis, D. (2016). Shahnameh: The Persian book of kings. NY, NY: Penguin Books.

Dabashi, H. (2019). The Shahnameh: The Persian epic as world literature. New York: Columbia University Press.

Life of Ferdowsi. (2006, February 15). Retrieved from https://www.bl.uk/learning/cult/inside/corner/ferdowsilife/lifeferdowsi.html


Assassin’s Creed: Filem Adaptasi yang Gagal?*

Syarikat Ubisoft rajin keluarkan game Assassin’s Creed terutamanya game terbaru yang bakal dilancarkan pada tahun hadapan iaitu Assassin’s Creed Odyssey setelah pengeluaran game Assassin’s Creed Origin. Ingatkah kalian bahawa sebelum kedua-dua game itu dikeluarkan, pada tahun 2016 ada filem adaptasi dari video game ini juga bernama Assassin’s Creed?

Filem arahan Justin Kurzel ini mengisahkan Callum Lynch, penjenayah yang diselamatkan oleh syarikat Abstergo dari dihukum mati. Syarikat Abstergo adalah syarikat penyelidikan, yang sebenarnya adalah organisasi terbaru Templar, bagi mencari Apple of Eden, artifak yang mampu mengawal minda manusia, untuk kegunaan Templar bagi menguasai dunia. Dr. Sophia Rikkin, ketua penyelidikan Abstergo, memberitahu Callum bahawa dia adalah generasi terakhir dari keturunan Aguilar de Nerha, Assassin dari zaman kejatuhan kerajaan Islam Sepanyol, 1492. Dr. Sophia kemudian meminta pertolongan dari Callum bagi menggunakan Animus, mesin yang membolehkan subjek memasuki memori moyangnya melalui DNA, bagi mencari lokasi sebenar Apple of Eden.

Secara peribadi, saya berpuas hati bagi kesemua elemen yang wujud dalam filem Assassin’s Creed dan pada waktu yang sama agak tidak berpuas hati. Rating filem ini sekitar 6.8/10 dari IMDB. Rating yang mengecewakan dan banyak kritikan negatif dari para penonton khususnya peminat game Assassin’s Creed atas faktor tertentu:

1. Callum yang tidak berjiwa Assassin

Callum pada awalnya dia tidak tahu bahawa dia adalah generasi Assassin terakhir sehingga Dr. Sophia memberitahunya. Callum tidak memahami hakikat di depan matanya kerana berdendam terhadap ayahnya yang membunuh arwah ibu ketika dia masih kanak-kanak. Generasi Assassin lain yang terperangkap dalam Abstergo menasihati Callum supaya berhenti menjadi subjek Animus namun Callum tidak peduli. Kerana dendam, Callum bersubahat dengan Abstergo untuk menemui Apple of Eden dan hapuskan generasi Assassin.

Setelah Abstergo menemui lokasi sebenar Apple of Eden, arwah ibunya muncul dalam Animus dan memberitahu hal sebenar kepada Callum. Kemudian Callum seakan mendapat jiwa Assassin dan melakukan rusuhan bersama generasi Assassin lain dalam syarikat Abstergo dan membunuh Alan Rikki, ayah Dr. Sophia bagi merampas kembali Apple of Eden.

Perwatakan Callum (bagi peminat game bersiri) amat bertentangan dengan watak protagonis iaitu Desmond dalam game Assassin’s Creed (AC), AC 2, AC: Brotherhood dan AC: Revelation. Desmond menyedari bahawa dia adalah generasi Assassin terakhir dari keturunan Altair, Assassin dari zaman Perang Salib dan dia tidak tahu bahawa keturunannya adalah penjaga Apple of Eden. Jadi, dia berusaha mencari lokasi Apple of Eden bersama sahabatnya yang lain untuk melindungi artifak itu dari ancaman Abstergo.

Melihat Desmond yang lebih berjiwa Assassin dari Callum, membuatkan Callum adalah watak protagonis yang gagal menyedari hakikat sebenar dirinya.

2. Generasi Assassin adalah generasi ‘gagal’

Berbalik kepada game bersiri, Desmond dalam AC 2 telah bebas dari cengkaman Abstergo dan ditemui oleh sekumpulan anak muda berdarah Assassin. Kumpulan anak muda ini menyedari Desmond adalah keturunan Assassin terbaik dalam misi mencari Apple of Eden. Kemudian Desmond menyertai kumpulan tersebut untuk membantu mereka mencapai misi pencarian. Ternyata dalam game bersiri telah ada organisasi Assassin muda, membawa visi moyang mereka, yang berusaha menghalang cita-cita Templar menguasai dunia.

Berlainan dengan generasi Assassin dalam filem Assassin’s Creed. Callum dilihat sebagai generasi Assassin terakhir dalam misi mencari Apple of Eden. Generasi Assassin lain dilihat ‘dikurung’ oleh Abstergo dan tidak ada usaha untuk bebaskan diri dan menentang walaupun mereka tahu bahawa musuh tradisi mereka sedang melaksanakan impian buruk. Apabila Callum ditemui sebagai calon sesuai untuk mencari Apple of Eden, barulah generasi Assassin lain memulakan gerakan merusuh setelah artifak itu ditemui dan tubuhlah organisasi Assassin baru yang terdiri dari Callum dan dua sahabat seperjuangannya.

Penonton akan nampak bahawa generasi terakhir Assassin dalam filem adalah generasi tidak mengambil peranan yang serius sebagai penjaga Apple of Eden. Jika dibandingkan antara usaha Assassin dan Templar dalam filem, Templar nampak lebih konsisten dalam mencapai misi menguasai dunia.

Dua faktor inilah penyebab mengapa filem Assassin’s Creed mendapat kritikan negatif dari para penonton (khususnya para peminat game bersiri). Walau bagaimanapun, Saya telah menemui sesuatu yang menarik dalam perwatakan Dr. Sophia sendiri, yang mana perwatakannya berlawan dengan kedudukannya sebagai musuh kepada Assassin.

3. Memanfaatkan sains dan teknologi untuk Absolute Peace

Animus adalah mesin ciptaan Dr. Sophia, bertujuan untuk mencari Apple of Eden dari memori generasi terakhir Assassin, bukan sebagai alat untuk menguasai umat manusia seperti Templar inginkan. Dr. Sophia bercadang, secara peribadi, menggunakan Apple of Eden untuk mencapai keamanan yang mutlak (absolute peace) tanpa perang dan persengketaan dari Assassin dan Templar. Jadi Dr. Sophia memanfaatkan ilmu sains dan teknologi yang ada untuk mencapai keamanan yang dia impikan.

Malang tak berbau, dari tindakan sucinya, dia menyesal kerana ayahnya, Alan tetap mencapai impian Templar dan Dr. Sophia gagal mencapai keamanan yang mutlak yang dia inginkan. Kesimpulannya, keamanan sebegitu boleh dicapai dengan sains dan teknologi tetapi di mana ada usaha kebaikan, di situ juga muncul usaha kejahatan untuk kepentingan individu atau organisasi. Lagipun mustahil bagi manusia untuk mencapai keamanan yang kekal abadi kerana sejarah telah mengajar kita bahawa jika hendak keamanan dunia tanpa sebarang konflik, peperangan saja jawapannya.

Ini saja ulasan saya mengenai filem Assassin’s Creed. Walaupun mendapat kritikan yang mengecewakan, namun Justin Kurzel tetap meneruskan pembikinan filem Assassin’s Creed seterusnya. Pertama, sambungan dari filem pertama dan kedua, pertembungan Assassin dan Templar di zaman Perang Dingin.

Pengajaran?

Kritikan negatif dari penonton biasanya melalui kekecewaan mereka kerana mengharapkan filem ini seiras dengan plot dalam game. Tapi pengarah dan producer inginkan elemen yang berlainan sepanjang mereka membikin filem ini. Jadi, terpulang kepada cita rasa kita terhadap filem kita tonton. Tambahan pula, kebiasaannya filem sebegini mendapat rating rendah kerana filem adaptasi game/anime melanggar jangkaan para peminat.

Saya tidak tahu kalau ada moral yang boleh dipelajari melalui filem ini sebab filem ini cuma usaha Fassbender (pemegang watak Callum dan producer) untuk hidupkan legasi Assassin’s Creed setelah lama game Assassin’s Creed lama bertapak di hati para gamers.

Rasanya, setelah kita semua menonton, adakah filem adaptasi ini suatu kegagalan?


Peribumi Asli Dalam Pasukan Keselamatan

Umum mengenali rakan-rakan kita daripada kalangan kaum Asli yang dipandang sebagai pemalu, keras kepala, enggan bersosial dan macam-macam lagilah konotasi negatif. Malah, tak kurang yang menyamakan penduduk Asli sebagai manusia kurang tamadun sehingga perkataan Jakun misalnya – yang sebenarnya merujuk kepada salah satu suku kaum Asli ini, digunakan sebagai rujukan umum terhadap seseorang yang kurang serasi dengan kemajuan moden.

Dalam dunia di mana kita mengaku kita maju dan serba moden ini, sepatutnya ini sesuatu yang tidak harus berlaku. Jika kita mampu mengangkat martabat keperwiraan orang lain, kenapa kita tidak mampu mengangkat martabat ini daripada kalangan penduduk negara kita sendiri?

Rakan-rakan kita daripada kaum Asli mungkin kaya dengan sifat pemalu mereka, namun sekiranya kita mengikuti sejarah, ramai yang mungkin terkejut dengan hakikat bahawa jasa mereka dalam membentuk keamanan pada hari ini tidak boleh dan tidak patut dinafikan. ATOA atau Angkatan Tentera Orang Asli – anak didik Rejimen Gerakhas (RGK – kini GGK) semasa zaman Insurgensi, serta Senoi Praaq daripada Pasukan Gerakan Am PDRM merupakan antara testimoni kehebatan semangat juang anak-anak Peribumi ini. Siapa sangka, bahawa Senoi Praaq digelar ‘The Silent Killer’ oleh CIA dan pernah digunakan secara rahsia di Laos. Apabila US lari dari Laos, mereka ditinggalkan begitu sahaja (mungkin dengan harapan bahawa rahsia ini akan terkubur di Laos). Siapa sangka, unit Senoi Praaq berjaya kembali ke Malaysia sambil bertempur dengan elemen-elemen musuh di sepanjang jalan. Ramai juga yang kecundang dalam perjalanan balik. Peristiwa ini telah dibukukan dan bertajuk “Death Waits in the Dark: the Senoi Praaq, Malaysia’s Killer Elite”. Siapa sangka juga, bahawa terdapat desas-desus mereka ini pernah dilibatkan juga semasa Perang Korea pada tahun 50-an.

Kita akan menyusuri kisah kepahlawanan “The gentle and shy people” ini. Semoga ia akan membantu membuka mata ramai daripada kita tentang betapa hebat sebenarnya anak-anak tanah kita ini, termasuk anak-anak peribuminya…

DI DALAM PASUKAN POLIS

Petikan daripada ” http://www.jakoa.gov.my/senoi-praqsenoi-praaq-adalah-unit-…/” mengatakan bahawa :

Senoi Praaq adalah unit yang unik dalam PDRM. Senoi bermaksud ” ORANG ” dan Praaq bermaksud ” PERANG “. Senoi Praaq adalah unit yang unik di dalam PDRM.  Pada awalnya unit ini ditubuhkan, ianya diletakan di bawah Jabatan Orang Asli /Department of Aborigines. Pemilihan anggota diambil 100% daripada suku kaum orang asli yang terdiri dari suku Temiar, Semelai, Temuan dan Semai. Pada permulaan unit ini beroperasi, Platun Komander dan jurusemboyan terdiri daripada Pegawai dan anggota SAS British. Kemudiannya kakitangan JHEOA yang terdiri daripada orang Melayu dan pelbagai suku orang Asli ditawarkan jawatan dalam pasokan Senoi Praaq. Oleh kerana kejayaaan yang dicapai bergitu baik dan memberangsangkan, sebelum SAS meninggalkan Tanah Melayu, SAS telah menganugerahkan beret merun mereka kepada unit ini.

Selepas itu, pasukan Senoi Praaq  diserapkan ke dalam Jabatan KDN/KA ( Kementerian Dalam Negeri dan Ketenteraman Awam) PDRM dan dikenali sebagai Batalion Ke -19 (Bn-19) PPH (Pasukan Polis Hutan) Senoi Praaq. Bn- 19 PPH ini ditempatkan di Pengkalan Hulu (dulunya Keroh), Perak. Kejayaan yang dicatatkan oleh pasukan  dalam menjalankan tugas dan perang saraf terutamanya ke atas penduduk ASli sehingga  memenangi hati dan pemikiran mereka yang banyak berada jauh  di  pedalaman telah membawa kepada penubuhan  Batalion kedua – dikenali sebagai  Batalion Ke- 20 PPH dan berpengkalan di Bidor, Perak.

Bagi memberikan identiti tersendiri kepada kedua-dua batalion ini, maka senjata yang biasa digunakan penduduk Asli diangkat sebagai insignia pasukan Senoi Praaq ini.  Buluh sumpit digunakan sebagai insignia  BN 19- PPH, manakala beliung pula digunakan untuk  BN- 20 PPH. Selain daripada itu, identiti mereka juga diserlahkan melalui pemakaian beret merun, yang pernah satu ketika ditarik balik, tetapi kemudian dipulangkan semula hak pemakaiannnya kepada pasukan ini. Keterlibatan kedua- dua merangkumi satu operasi khusus  dikenali sebagai  OP (Operasi) BAMBOO, yang meliputi kawasan   pedalaman Perak dan Kelantan. Perkhidmatan anggota Senoi Praaq ini diambil daripada skim skim tertutup (closed service), bermakna  bermakna mereka hanya boleh ditugaskan di Bn-19, BN-20 atau VAT69 Komando, dan mereka tidak ditugaskan  sebagai Anggota Tugas Am di Balai Polis. Perubahan masa menyaksikan Batalion-19 PPH kini dikenali sebagai BN- 3 PGA ( Pasukan Gerakan Am) dan BN- 20 PPH dikenali sebagai BN- 18 PGA.

Keunikan kemahiran yang dimiliki oleh anggota-anggota unit ini telahmelahirkan penjejak-penjejak yang telah banyak membantu pasukan keselamatan semasa operasi menentang komunis dulu. Antaranya adalah SM Apot anak Saat – yang telah banyak menumpahkan khidmat di dalam pasukan VAT69 Komando. Beliau berasal dari pasukan Senoi Praaq inilah.

Antara barisan veteran VAT69 Komando. Anggota Asli adalah antara yang banyak membantu operasi dijalankan melalui usaha penjejakan. Kanan sekali adalah Bah Udar Bah Win, diikuti Apot anak Saat ( 3 dari kanan). kedua-duanya berada bersama lagenda VAT69 Komando, Allahyarham Zabri semasa beliau menghembuskan nafas terakhir akibat letupan jerangkap samar dalam tahun 1975. Keempat dari kanan adalah Bah Johor – rakan sekampung Encik Apot yang turut sama menyertai pasukan bersama-sama beliau dulu.

Keistimewaan pasukan ini juga meliputi aspek kemasukan anggotanya, di mana mereka daripada kalangan Orang Asli yang memohon memasuki perkhidmatan PDRM tidak perlu menjalani latihan asas kepolisan selama 9 bulan di Pusat Latihan Asas Polis ( PULAPOL). Sebaliknya, mereka terus  diserap ke unit Senoi Praaq.

Selain daripada kemahiran menjejak, anggota pasukan ini juga turut diberi latihan PORU (Public Order Reserve Unit) bagi menangani rusuhan yang mempunyai potensi untuk merebak atau menjadi agresif.  PORU mempunyai arahan yang lebih khusus dan terperinci di mana mereka dibenarkan menggunakan peluru hidup untuk menyuraikan ancaman yang bersifat lebih kritikal. Pada masa yang sama, unit Senoi Praaq juga mempunyai bahagian perisikannya sendiri. Keanggotaannya satu ketika dulu terdiri daripada pegawai-pegawai daripada pasukan  SAS (Special Air Service) UK dan New Zealand,  serta pegawai Melayu. Di antaranya  adalah Inspektor  Mohd Nor bin Abdul Jalil. Bahagian perisikan ini telah disangkuntukan kepada Cawangan Khas PDRM selepas ia  diletakkan di bawah Kementerian Dalam Negeri dan di bawah kawal selia PDRM.

Struktur asal pasukan ini telah melalui perubahan selepas ia diletakkan di bawah KDNKA. Sebelumnya, ia mempunyai struktur organisasi yang berbeza daripada PDRM. Antaranya adalah terdapatnya jawatan  Junior Staff Liason Officer. Unit-unit kecilnya dikenali sebagai skuadron dan bukannya platun seperti pasukan tentera , terdiri daripada 4 atau 5 orang anggota bagi setiap unit operasi kecil. Ini adalah identiti pasukan komando yang dikongsi oleh pasukan Senoi Praaq memandangkan ia banyak dipengaruhi oleh pasukan komando SAS yang telah terlibat secara langsung dalam penubuhannya.

DI DALAM PASUKAN TENTERA

Pada awalnya, pihak komunis telah mengintai kalangan Orang Asli ini kerana kekurangan hubungan mereka dengan dunia luar serta pilihan mereka untuk tidak campur tangan dalam sebarang konflik demi meneruskan kehidupan yang tenteram. Secara langsung, gaya hidup sebegini telah menjadi satu aset yang membantu komunis melangsungkan kewujudan mereka dalam keadaan diasak teruk oleh pasukan keselamatan. Sampai ke satu tahap, ada di antara golongan Orang Asli ini yang telah berjaya dipengaruhi oleh dakyah komunis sehingga terbentuknya pasukan kecil rejimen sumpit di kalangan pasukan komunis ketika itu. Antara karekter yang menerima bantuan daripada pihak kaum Asli ini adalah pemimpin komunis seperti Ah Soo Chye dr 5th Assault Unit yang beroperasi di sekitar kawasan Lawin, Klian dan Banding. Malah ada di antara ketua pasukan-pasukan kecil komunis ini yang telah berkeluarga dengan wanita Orang Asli, lalu mengkunci perhubungan mereka dengan puak ini.

Bagi mengekang perkara ini daripada terus berlaku, pasukan komando Rejimen Gerak Khas (RGK) telah dihantar ke kawasan mereka, terutamanya kawasan puak Semai dan Sakai. Mejar Ghazali Ibrahim yang pada ketika itu adalah ketua Skuadron Y telah diberi tanggungjawab mengetuai Rancangan Pengumpulan Semula (RPS) Orang Asli di mana satu skuadron telah mengambil- alih petempatan askar British di kem Brinchang, Cameron Highland dan menjadikannya sebagai pengkalan hadapan. 3 anggota komando ditempatkan di pos-pos Orang Asli seperti Brooke, Trisu, Kuala Mensun, Telanok dan Bertam dengan tugasan untuk memerhati dan mengawasi cubaan komunis memengaruhi penduduk-penduduk di situ. Selain daripada itu, usaha sosial turut dijalankan bagi meyakinkan penduduk Orang Asli ini. Antaranya termasuklah menjalankan kelas-kelas tadika dan aktiviti sukan. Bantuan logistik disediakan oleh Jabatan Orang Asli Malaysia.

RGK juga telah memilih anak-anak muda Orang Asli dengan kekuatan satu platun untuk diberi latihan ketenteraan, dan dikenali sebagai ATOA . Tugasan mereka menyamai Border Scout di Sarawak, iaitu menjadi penjejak dan pendahulu pasukan. Pasukan ini telah dibubarkan selepas tamat insurgensi . Antara yang pernah terlibat di dalam pasukan ATOA ini adalah :

2x anggota telah berjaya dlm kursus asas komando dalam siri khas iaitu:

a.Lkpl Alias b. Busu Panjang

b.Rjr Bah Asih b. Bah Tirai

Tidak hadir Tanpa Cuti (THTC)/Tinggal Tugas

*meninggal dunia: Rjr Mat isa (Pos Menson), Rjr Bah Lili (Sg Ruil) dan Rjr Bah Arup (Bertam Valley)

Selain daripada RGK, golongan Asli juga telah dan masih terlibat di dalam cabang-cabang lain perkhidmatan Angkatan Tentera Malaysia (ATM), terutamanya di dalam pasukan Tentera Darat. Kehadiran mereka di dalam Angkatan Tentera Malaysia (ATM) adalah antara sebab utama kemerosotan pengganas komunis, kerana kemahiran mereka yang luar biasa di samping berupaya mempengaruhi Orang Asli lain supaya menyokong pasukan keselamatan. Antara unit di mana golongan ini terbabit secara terus adalah pasukan 91 Rejimen Khas Perisikan Tempur (RKPT). Sepanjang kewujudannya, seorang anggotanya telah menerima Bintang Seri Pahlawan Gagah Perkasa (S.P.) dan tiga anggotanya yang lain telah menerima Bintang Panglima Gagah Berani (PGB) – bukti keampuhan pasukan yang jarang dikenali ini.

Penubuhan 91 RKPT bermula pada tahun 1972 , pada awalnya dikenali sebagai Pasukan Khas Perisikan Tempur (PKPT). Fokus pasukan ini adalah kawasan-kawasan yang dikenali sebagai sensitif, dan tugas utama mereka adalah untuk mengesan dan mencari maklumat kegiatan pengganas komunis. Pada Januari tahun 1983, PKPT telah mengalami penyusunan semula pasukan ATM dan bagi menampung keperluan operasi yang semakin meningkat ketika itu , ia telah diperbesarkan dan mula dikenali sebagai 91 RKPT. Ibupejabat mereka diletakkan di Kem Changkat, Batu Gajah, Perak. Sepanjang kewujudannya di zaman Insurgensi, pasukan ini telah berjaya menumbangkan 20 pengganas komunis serta memusnahkan sejumlah besar tempat simpanan senjata dan makanan . Keanggotaan Orang Asli adalah diambil berdasarkan kepada keperluan terhadap kepakaran dan kemahiran mereka dalam menjelajah hutan. Ia juga bertujuan bagi membentengi golongan ini daripada terus dipergunakan oleh pihak komunis dalam meneruskan kewujudan mereka.

Selain daripada anggota biasa, ada juga di kalangan Orang Asli ini yang telah berjaya ditauliahkan sebagai pegawai. Antaranya adalah bekas pegawai tentera Orang Asli suku Semai, Kapten (B) Juhari Kangsar Abdullah. Beliau adalah antara produk Sekolah Pegawai Kadet (SPK), Kem Sebatang Karah, Port Dickson, Negeri Sembilan.

SPK ditubuhkan secara rasmi pada 1 Januari 1981 menggantikan Yunit Latihan Pendahuluan Pegawai Kadet (YLPPK) yang telah wujud sejak 1950-an,bagi melatih golongan belia yang berkelayakan untuk menjadi pegawai tentera dengan cogan kata Sentiasa Di Hadapan. Mereka yang mengikuti pengambilan Tauliah Jangka Pendek (TJP) mengharungi latihan bersama selama sembilan bulan sebelum ditauliahkan menjadi pegawai tentera berpangkat Leftenan Muda dalam Angkatan Tentera Malaysia. Kapten (B) Juhari, yang berasal dari Sg. Koyan, Kuala Lipis, Pahang, berada dalam TJP siri ke-39 bersama-sama 270 individu lain. Pentauliahan mereka dijalankan pada 27 Jun 1981, sebelum mereka dihantar berkursus lanjutan selama enam bulan di Sekolah Tempur Pegawai Muda (STPM) di Kem Paradise, Kota Belud, Sabah sebelum ditugaskan ke unit masing-masing. Beliau hanya sempat berkhidmat selama 11 tahun sebelum terpaksa menyambung perniagaan rotan keluarganya, dan kini menjadi pegawai keselamatan di Pulau Pinang..=WRA=


Diamond Princess: Kapal Persiaran Mewah Penuh Koronavirus

Pelayaran dari neraka. Penerangan paling tepat untuk kapal persiaran Diamond Princess di mana ia menjadi tempat lebih ramai orang dijangkiti Covid-19 di luar China dengan kes sebanyak 621 kes. Tetapi bagaimana perkara seumpama ini berlaku?!

Bagi para penumpang Diamond Princess yang datang dari pelbagai negara, pelayaran sebegini dianggap satu peluang untuk bercuti dan merapatkan hubungan masing-masing.

Tetapi bala menimpa dalam bentuk seorang penumpang lelaki yang menaiki kapal berkenaan semasa mereka berlabuh di Jepun. Penumpang yang berasal dari Hong Kong ini berada di kapal selama lima hari sebelum turun di situ untuk pulang.

Tanpa diketahui mereka, penumpang tersebut sebenarnya sudah dijangkiti Covid-19. Dan berdasarkan laporan New York Times, pihak berkuasa Jepun mengambil masa selama 72 jam atau lebih tepat sehingga 1 Februari untuk mengesahkan perkara itu.

Semasa Diamond Princess berlabuh di Yokohama, Diamond Princess membawa 3,711 krew dan penumpang. Menjelang pagi 2 Februari, 10 orang disahkan positif Covid-19. Akibatnya, Kementerian Kesihatan Jepun (MOHJ) mengenakan kuarantin ke atas kapal selama 14 hari.

Namun, jika ada menjangkakan usaha kuarantin Diamond Princess ini akan berjaya, ia jauh meleset sama sekali. Ramai pakar perubatan tidak bersetuju kerana permukaan kapal yang licin memudahkan bakteria melekat dan tersebar sekaligus menjangkiti mereka satu persatu

Dan itu sebenarnya yang berlaku di Diamond Princess. Sudahlah ujian mengambil masa lama, penumpang dan krew pula tidak tahu keputusan ujian walaupun telah lama mengambil ujian pengesahan Covid-19. Ini mencetuskan situasi kekeliruan di atas kapal.

Antara cara penumpang dan kru mengira siapa yang positif ialah mengira bilangan ambulans yang dibawa ke pelabuhan. Tanpa sebarang pemberitahuan yang dibuat pihak kementerian, mereka hanya boleh meneka bilangan penumpang atau krew yang dibawa keluar.

Kekeliruan ini juga menyebabkan ramai penumpang mengeluh bukan saja akibat kekurangan makanan tetapi juga akses kepada ubat-ubatan. Misalnya pada 7 Februari, seorang wanita mengibar bendera Jepun yang mengandungi mesej berbunyi ‘Kekurangan ubat’.

Empat hari kemudian, seorang kru memberitahu media bahawa masih ada lebih 1,800 penumpang dan krew di atas kapal. Antara permintaan mereka ialah lebih banyak akses kepada bekalan ubat-ubatan.

Bagi salah seorang penumpang, Alan Steele, pengalaman kuarantin di Diamond Princess diibaratkan seperti berada di neraka dunia. Dalam temubualnya bersama akhbar The Washington Post, para penumpang dilayan seperti banduan dan penjenayah.

Berikutan itu, pengendali pelayaran iaitu Princess Cruises berjanji memastikan pengalaman semasa kuarantin ditambahbaik termasuk akses kepada akhbar dan lapan saluran televisyen untuk kegunaan penumpang. Mereka juga turut dibekalkan dengan topeng muka.

Bagi krew kapal, mereka berusaha sedaya upaya membantu usaha kuarantin termasuk menghantar makanan secara individu. Tetapi tindakan mereka makan bersama di dewas mes langsung tidak membantu usaha kuarantin dan mengekang penyebaran Covid-19.

Dan bilangan kes semakin bertambah, ramai penumpang semakin resah memikirkan prospek m4ti di atas kapal. Manakala bagi yang sihat terutama warga asing merayu agar mereka diselamatkan dari petaka ini.

Selepas dikecam berbakul-bakul oleh ramai pihak, barulah MOHJ mengubah pendirian mereka. Pada 12 Februari, penumpang berusia 80 tahun ke atas dibenarkan turun mendarat dengan syarat mereka diisytiharkan negatif Covid-19.

Tawaran ini bagaimanapun terpakai kepada penumpang-penumpang yang duduk di ruang kabin tanpa tingkap dan mempunyai masalah perubatan sedia ada.

Pada 14 Februari, 11 penumpang berumur 80 tahun ke atas dibenarkan turun. Mereka diberi sejambak bunga ros, coklat dan sebuah iPhone baru (ihsan daripada MOHJ) yang mengandungi aplikasi khas untuk sokongan perubatan.

Akhirnya selepas sebulan terperangkap di Diamond Princess, akhirnya baki penumpang dibenarkan turun pada 19 Februari. Bagi para penumpang, ia ibarat memberi nafas baru kepada mereka.

Bagi penumpang yang berasal dari Kanada, Amerika Syarikat, Hong Kong dan Australia, mereka perlu menjalani tempoh kuarantin tambahan selama 14 hari. Bagi mereka, itu lebih baik dari terperangkap di atas kapal bernama neraka itu.

Pada ketika itu, terdapat 621 kes positif Covid-19 membabitkan Diamond Princess. Dan ia melebihi separuh daripada semua kes positif Covid-19 yang direkodkan di luar China. Ironinya, beberapa pegawai kesihatan Jepun turut disahkan positif Covid-19 semasa menguruskan kuarantin penumpang dan krew.

Mimpi ngeri ini bukan sekadar dialami Jepun tetapi juga negara-negara yang memindahkan warga mereka kembali ke tanah air masing-masing. Wujud laporan kes-kes sama ada penumpang yang tidak menunjukkan simptom atau ujian negatif menunjukkan tanda atau positif Covid-19 semasa dalam penerbangan pemindahan ini.

Bila isu ini menarik perhatian ramai, banyak pihak saling menuding jari dengan cubaan mengelak daripada dipertanggungjawabkan atas apa yang berlaku. Tetapi yang pasti Covid-19 mendedahkan ketidakcekapan organisasi sama ada kerajaan atau swasta dalam menangani 4ncaman luar jangka ini.

Untuk memastikan 4ncaman Covid-19 dapat dibendung, Princess Cruises mengumumkan akan menghentikan pelayaran semua kapal mereka selama dua bulan. Dijangkakan mereka akan kembali berlayar pada Mei ini.

Tetapi terbaru, 3,700 orang penumpang dan krew Golden Princess pula yang ketakutan selepas kapal mereka tidak dibenarkan berlabuh selepas tiga penumpang diarah kuarantin oleh doktor kapal berkenaan.

Ini berikutan salah seorang daripada penumpang positif Covid-19 manakala dua lagi menunjukkan simptom penyakit berkenaan. Kini, kita perlu tunggu dan lihat apa tindakan New Zealand dalam menghadapi isu ini.

Diharap kerajaan pimpinan Jacinda Arden ini tidak mengulangi kesilapan yang dibuat Tokyo demi keselamatan dan kebajikan penumpang, krew dan rakyat New Zealand. Ini kerana Covid-19 tidak mengenal siapa mangsanya walaupun yang berada di atas kapal persiaran mewah!

RUJUKAN:

AFP. (2020). 3,700 stranded on cruise ship off N Zealand over suspected Covid-19 case. New Straits Times. https://www.nst.com.my/world/world/2020/03/574840/3700-stranded-cruise-ship-n-zealand-over-suspected-covid-19-case

McFall-Johnsen, Morgan. (2020). How the ‘failed’ quarantine of the Diamond Princess cruise ship started with 10 coronavirus cases and ended with more than 630. Business Insider. https://www.businessinsider.my/how-diamond-princess-cruise-ship-coronavirus-quarantine-went-wrong-2020-2?r=US&IR=T


Kenapa Kuala Berlumpur Ini Boleh Banjir?

Macam-macam pandangan orang aku baca di FB tentang banjir di Kuala Lumpur tempoh hari. Ada yang berpendapat bahawa ini semua salah kerajaan Barisan Nasional yang memerintah sejak dulu sebab dulu tahun 1971 banjir besar.

Okay. Tapi banjir besar di Kuala Lumpur bukan sahaja itu, tapi pernah berlaku tahun 1857, 1889, dan 1926. Dari zaman British, zaman Yap Ah Loy lagi kawasan ini memang banjir sokmo.

Kenapa takde sorang pun yang nak salahkan British? But we can go on and on.

Hakikatnya Kuala Lumpur ini dibina di lembangan dua sungai, Sungai Gombak dan Sungai Klang. Kawasan lembangan sungai memang normal lah banjir. New Orleans di kawasan lembangan Sungai Mississippi pun banjir. Beijing di lembangan Sungai Huang He pun banjir.

Mana ada kawasan lembangan sungai yang tak pernah banjir bila hujan lebat?

Aku bukanlah memandang perkara ni dari sudut politik semata-mata, tetapi pada aku, geografi adalah takdir. Pepatah Melayu dulu ada kata, kalau takut dilambung ombak, jangan dirikan rumah di tepi pantai.

Setiap tempat yang kita duduk ada risikonya. Risiko tinggal di Jakarta ialah tenggelam. Risiko tinggal di Bangkok ialah air pasang. Risiko tinggal di Singapura ialah climate change. Kalau dulu mungkin ada ikan todak.
Risiko tinggal di Tokyo ialah gempa bumi, risiko tinggal di Los Angeles ialah kebakaran hutan. Risiko tinggal di London juga banjir.

Sekarang, kita boleh debat back and forth tentang ini semua salah siapa tetapi rakyat kita ni bab menyalahkan orang lain semuanya memang hebat. Tapi tak pernahnya salahkan diri sendiri sebab rasa diri tak pernah salah apa-apa.

Adakah ini salah kerajaan Barisan Nasional sebab dah berapa tahun tadbir negara masih banjir? Mungkin. Tapi pada aku kesalahan paling besar ialah polisi kerajaan yang menumpukan semua benda di Kuala Lumpur.
Itulah pusat kewangan, itulah pusat itu dan ini, mengakibatkan populasi semua duduk di situ untuk peluang pekerjaan.

Orang Penang datang KL, orang Kelantan datang KL, orang Pahang datang KL, orang Johor datang KL, orang Perak datang KL, orang Sarawak datang KL, orang Acheh datang KL, orang Rohingya datang KL, orang Nigeria datang KL, orang England datang KL, orang Amerika datang KL, orang Nicaragua datang KL, orang Portugal datang KL. Segala jenis bangsa orang datang ke Kuala Lumpur.

Akibatnya kawasan ini menjadi padat, jalan raya berlingkaran, bukit dibotakkan demi kediaman mewah, dan kawasan lombong ditambak untuk perumahan orang ramai.

Tetapi semua ini dilakukan atas desakan ekonomi. Ekonomi dan GDP naik maka ekonomi kita maju. Bila ekonomi maju maka Malaysia makmur. Tapi semua benda dalam dunia ini ada pro and cons. Ada yin and yang.

Ada hitam dan putih.

Bila kita terlebih dan membatasi keseimbangan itu, maka kita menempah bencana.

Dulu aku masih ingat masa Tun M jadi PM, sekitar awal 90an ada berkata nak mensasarkan penduduk Malaysia 70 juta orang. Sekarang baru dalam 34 juta, dah macam-macam malapetaka. Bayangkan 70 juta, agaknya banjir kita nanti teruk macam di Bangladesh agaknya.

Dah nama pun Kuala Lumpur, kuala yang berlumpur, maka kawasan itu memang keraplah banjir. Boleh je buat teknologi SMART korek terowong dan buat lencongan air, macam-macam. Tapi sejauh mana kita manusia mampu mengatasi kuasa alam?

Pada pendapat aku, ada baiknya peluang ekonomi diagihkan ke bandar-bandar yang lain, supaya ekonomi sekata dan Kuala Lumpur tidak overpopulated dan terlalu tepu.

Mungkin pendapat aku ada orang tak setuju, tapi pada aku, inilah cara supaya Kuala Lumpur tak dibebani lagi.
Jangan sampai jadi macam Jakarta – overpopulated sampai ada 30 juta penduduk sampai mendap ke bawah.


Pengkaji Russia Temui Skru Berusia 300 Juta Tahun?

Kumpulan penyelidikan Rusia yang dikenali dengan nama Kumpulan Kosmopoisk kerana giat mengkaji misteri UFO dan aktiviti paranormal, mendakwa bahawa mereka temui skru berusia 300 juta tahun. Skru yang panjangnya cuma satu inci ini dipercayai sebahagian dari binaan teknologi kuno, menunjukkan makhluk asing pernah tiba di Bumi pada jutaan tahun dulu.

Benarkah penyelidik Rusia ini temui skru yang berusia jutaan tahun ini?

Pada tahun 1990-an, kumpulan penyelidikan ini sedang mengkaji serpihan meteorit di kawasan Kaluga. Dari situ mereka menemui objek yang begitu aneh. Apabila kajian paleontologi dilakukan ke atas objek tersebut, keputusannya menunjukkan objek itu dibentuk sekitar 300 dan 320 juta tahun dulu. Kumpulan ini juga mendakwa bahawa keputusan X-ray menunjukkan bahagian dalam objek ini mempunyai skru.

Walau bagaimanapun, mereka tidak benarkan pengkaji luar negara mengkaji objek tersebut, serta berkongsi apakah yang membentuk skru itu. Dari sini, terdapat perdebatan hangat akan kesahihan skru tersebut, adakah ia sebenarnya skru kuno atau penjelasan lain yang lebih menarik?

Laman web Mail Online pernah melaporkan penemuan saintis yang meneliti bukti gambar yang diberikan dari kumpulan pengkaji Rusia itu. Jawapan yang mereka dapat ialah apa yang saintis Rusia dakwa sebenarnya bukan skru kuno, sebaliknya ia adalah cebisan fosil hidupan laut purba yang bernama ‘cricoid’.

Crinoid ialah haiwan marin purba yang telah berevolusi sekitar 350 juta tahun dulu. Rupanya seperti tumbuhan yang bertangkai dan mempunyai mulut yang dikelilingi oleh jari-jemari seperti daun yang berfungsi untuk menangkap mangsa. Kini, terdapat 600 spesis crinoid bertebaran di seluruh dunia.

Para ahli geologi telah banyak kali fosil haiwan crinoid di mana bahagian ‘dahan’ seperti rupa skru. Saintis berpendapat ‘skru’ yang ditemui oleh kumpulan Rusia itu ialah bahagian ‘dahan’ crinoid yang terperangkap dalam batu semasa pembentukan batu berlaku.

Penulis Siasatan Manual UFO bernama Nigel Watson memberitahu dalam Mail Online tentang penemuan artifak yang keluar dari garis masa (Out-of-Place Artifact) sentiasa banyak dilaporkan tetapi keputusan sebenar sentiasa banyak kaitkan dengan pembentukan semula jadi.

Beliau berkata bahawa penemuan bukti kuno tentang piring terbang milik makhluk asing adalah sesuatu yang menarik, namun kita kena meneliti lebih lanjut akan pembuatan piring terbang itu dengan fikirkan adakah ‘skru’ dari Rusia itu adalah bahan binaan UFO?

Dari penemuan ‘skru’ itu, ramai pihak sengaja besar-besarkan isu mengaitkan dengan UFO, kemudian tersebar ke internet bagi membuatkan kita percaya skru itu milik UFO yang pernah singgah di Bumi berjuta tahun dulu. Kini, isu skru Rusia masih tidak terbongkar lagi melainkan hanya tunggu masa kumpulan Kosmopoisk terbuka hati memberitahu kandungan sebenar ‘skru’, selagi saintis luar negara percaya teori fosil crinoid.

RUJUKAN:

Holloway, April. (13 April 2015). Is this a 300 million-year-old screw or just a fossilized sea creature? Ancient Origins.


Islam Menyeru Perpaduan Rakyat & Kaum

Firman Allah
S.W.T:

“Wahai orang-orang yang beriman, hendaklah kamu semua sentiasa menjadi
orang-orang yang menegakkan keadilan kerana Allah, lagi menerangkan kebenaran
dan jangan sekali-kali kebencian kamu terhadap sesuatu kaum itu mendorong kamu
kepada tidak melakukan keadilan. Hendaklah kamu berlaku adil (kepada sesiapa
jua) kerana sikap adil itu lebih hampir kepada takwa dan bertakwalah kepada
Allah, sesungguhnya Allah Maha Mengetahui dengan mendalam akan apa yang kamu
lakukan.” (Surah Al-Maidah: 8)

Sejarah Islam dimartabatkan di Tanah Melayu dibuktikan melalui perlembagaan dan dasar perundangannya yang tertinggi. Namun pencerobohan demi pencerobohan yang berlaku oleh golongan imperialis, semuanya membawa doktrin dan ideologi yang akhirnya memisahkan masyarakat daripada Islam. Bermula sejak zaman penjajahan Portugis, seterusnya Belanda, Britain dan Jepun, masing-masing ada kepentingan yang tersendiri. Seiring dengan perkembangan zaman, rakyat pula semakin bertambah banyak, dan pelbagai, sehinggalah terbentuk tiga kaum utama ketika itu iaitu Melayu, Cina dan India. Kesemua mereka ini memainkan peranan bersama dalam pembinaan sebuah negara Malaysia yang merdeka, kekal sejahtera sehingga sekarang. Malah tidak dilupakan juga para alim ulama cendekiawan Islam yang turut sama berjasa dan berperanan besar dalam membangkitkan semangat mempertahan agama dan tanah air daripada terus dipijak penjajah.

“Akan kekal menjadi sebuah negara demokrasi yang merdeka dan berdaulat serta berdasarkan kepada kebebasan dan keadilan dan sentiasa menjaga dan mengutamakan kesejahteraan dan kesentosaan rakyatnya dan mengekalkan keamanan di antara segala bangsa”

Demikianlah mantera merdeka untuk semua anak bangsa yang disampaikan Bapa Kemerdekaan negara pada 31 Ogos 1957 di Stadium Merdeka, Kuala Lumpur dalam sebuah majlis bersejarah yang dikenang sepanjang zaman. Kata-kata yang hampir sama juga diungkapkan ketika penubuhan Malaysia pada 1963 dengan penyertaan Sabah, Sarawak dan Singapura. Malaysia yang kini mencecah usianya hampir 60 tahun telah berpengalaman menghadapi situasi getir melalui konflik perkauman seperti peristiwa penyingkiran Singapura daripada Malaysia 1965 dan insiden rusuhan kaum 1969 yang sangat mendukacitakan. Permainan politik antara pihak tertentu dan usaha tangan-tangan belakang musuh pada awal pembinaan negara bangsa kita telah hampir mencacatkan kestabilan dan kemakmuran negara, namun Malaysia masih berjaya teguh berdiri mengibarkan panjinya hasil perjuangan anak watan yang bermati-matian mempertahankannya demi agama, bangsa dan negara. Tidak mungkin bagi manusia hidup secara bersendirian tanpa melibatkan sebarang hubungan dengan masyarakat dan komuniti dalam sesebuah negara. Uniknya di Malaysia, kita dapat hidup bersama serta meraikan kepelbagaian bangsa dan agama antara satu sama lain tanpa sebarang diskriminasi. Syukurlah Malaysia tidak seperti negara lain yang saban hari berperang antara kaum walaupun masih dalam negara sendiri.  Manusia dijadikan dengan rencam bangsa, kefahaman dan kemampuan, kerana kepelbagaian itu ada peranan tertentu bagi memakmurkan bumi melalui pembahagian tugasan mengikut kebolehan dan kedudukan masing-masing, serta wajib bersatu sebagai sebuah masyarakat madani.  Islam sentiasa menegaskan bahawa wujudnya perbezaan, perselisihan dan pertembungan dalam kalangan manusia adalah fitrah. Semuanya mengandungi hikmah yang diberikan oleh Allah Tuhan Pencipta Alam kepada seluruh umat manusia.   Firman Allah:

يأَيُّهَا
ٱلنَّاسُ إِنَّا خَلَقۡنَٰكُم مِّن ذَكَرٖ وَأُنثَىٰ وَجَعَلۡنَٰكُمۡ شُعُوبٗا
وَقَبَآئِلَ لِتَعَارَفُوٓاْۚ إِنَّ أَكۡرَمَكُمۡ عِندَ ٱللَّهِ أَتۡقَىٰكُمۡۚ
إِنَّ ٱللَّهَ عَلِيمٌ خَبِيرٞ

“Wahai umat manusia! Sesungguhnya Kami telah menciptakan kamu daripada
lelaki dan perempuan dan Kami telah menjadikan kamu berbagai bangsa dan bersuku
puak, supaya kamu berkenal-kenalan (dan beramah mesra antara satu dengan yang
lain). Sesungguhnya semulia-mulia kamu di sisi Allah ialah orang yang lebih
takwanya di antara kamu, (bukan yang lebih keturunan atau bangsanya).
Sesungguhnya Allah Maha Mengetahui, lagi Maha Mendalam Pengetahuan-Nya (akan
keadaan dan amalan kamu).” (Surah Al-Hujurat: 13)

PEMBINAAN
NEGARA ISLAM PERTAMA DI DUNIA

Mari bersama kita telusuri sirah Rasulullah S.A.W dalam membawa perjuangan dakwah di sebuah kota Yathrib sebelum ditukar namanya kepada Madinah al-Munawwarah iaitu bandar yang bercahaya dengan sinaran Islam. Usaha mendirikan sebuah kerajaan Islam bukannya usaha yang kecil dan remeh, sebaliknya sebagai kemuncak kepada perjuangan agama yang Rasulullah S.A.W bawa sejak mula menerima wahyu di Gua Hira’ pada awal kerasulan. Ini membuktikan bahawa syariat Islam menekankan segenap aspek kehidupan manusia termasuk usaha penguasaan politik kenegaraan, bukan hanya setakat ibadah, kewangan, ekonomi, dan aspek-aspek lain. Kota Madinah ketika itu terdiri daripada bangsa Arab dan bangsa Yahudi yang hidup bersama sebagai sebuah masyarakat. Puak Yahudi di Madinah terdiri daripada tiga buah kabilah iaitu: Bani Quraidzah, Bani Nadhir dan Bani Qainuqa’. Malangnya, mereka ini selalu menghasut dan suka menyalakan api perpecahan dengan bangsa arab Madinah ketika itu yang terdiri daripada kabilah ‘Aus dan Khazraj.  Dominasi kaum Yahudi dalam bidang politik, ekonomi dan sosial seringkali menjadi penyebab perselisihan dengan bangsa ‘Aus dan Khazraj.  Sejarah membuktikan kedua-dua puak ini sering bertelagah dan berperang hampir bertahun-tahun lamanya sebelum tibanya seorang rasul utusan Allah yang hadir mendamaikan suasana.

Tindakan pertama yang Rasulullah S.A.W lakukan ialah dengan mendirikan masjid sebagai simbol kesatuan umat Islam, sebelum seterusnya mempersaudarakan sesama muslim Mekah dan Madinah serta menyatukan semula penduduk Madinah yang sebelumnya saling bermusuhan. Sudah menjadi kemestian bagi mana-mana negara supaya memiliki perlembagaannya yang tersendiri. Selanjutnya Rasulullah S.A.W mengadakan perjanjian dengan seluruh penduduk Madinah termasuk kaum Yahudi yang turut serta bersama. Perjanjian tersebut dinamakan sebagai Piagam Madinah yang mengandungi 47 fasal, iaitu 23 fasal berkenaan hubungan sesama umat Islam yang lain, dan selebihnya 24 fasal pula melibatkan hubungan umat Islam dengan kaum Yahudi. Dengan terbentuknya Piagam Madinah ini, maka terbinalah sebuah negara bangsa baru berlandaskan syariat Islam yang dikepalai oleh Rasulullah S.A.W sebagai ketua negara. Di dalamnya dinyatakan prinsip kemanusiaan, keadilan, sosial, toleransi agama dan kerjasama demi kemaslahatan masyarakat yang patut dirujuk, difahami dan dihafal oleh setiap umat Islam.

Langkah Rasulullah S.A.W mengadakan perjanjian berbaik-baik dengan bangsa Yahudi di samping mengakui hak mereka dalam agama dan harta, membuktikan bahawa dasar Islam yang mengadakan perbincangan secara terbuka bukannya semata-mata melalui kekerasan dan pertumpahan darah. Nilai-nilai Islam yang ditonjolkan oleh peribadi mulia Rasulullah S.A.W sememangnya menjadi tarikan kepada masyarakat Madinah, lantas mewujudkan suasana yang aman harmoni meskipun hidup dalam komuniti yang berbilang-bilang.  Firman Allah Taala:

إنَّمَا ٱلۡمُؤۡمِنُونَ إِخۡوَةٞ فَأَصۡلِحُواْ بَيۡنَ أَخَوَيۡكُمۡۚ وَٱتَّقُواْ ٱللَّهَ لَعَلَّكُمۡ تُرۡحَمُونَ

“Sebenarnya orang-orang yang beriman itu adalah bersaudara, maka
damaikanlah di antara dua saudara kamu (yang bertelingkah) itu dan bertakwalah
kepada Allah supaya kamu beroleh rahmat.” (Surah Al-Hujurat: 10)

Walau bagaimanapun, Madinah juga tidak terlepas daripada krisis perkauman yang akhirnya muncul mengeruhkan keadaan. Insiden tersebut berlaku disebabkan oleh tindakan kaum Yahudi sendiri yang memungkiri janji sebelum ini melalui Piagam Madinah, sehingga menyebabkan Rasulullah S.A.W bertindak tegas dengan menghukum semua mereka yang terlibat. Kita sendiri tahu bagaimana kaum Yahudi Bani Qainuqa’ yang mula-mula sekali mencabar kewibawaan agama Islam di Madinah dengan melakukan gangguan terhadap wanita muslimah di sebuah pasar sehingga menyebabkan ada nyawa yang terkorban ekoran peristiwa tersebut. Yahudi Bani Nadhir pula bertindak berani merencanakan percubaan untuk membunuh Baginda S.A.W. Tidak dilupakan juga Yahudi Bani Quraizah yang melakukan pengkhianatan terhadap negara apabila mereka bekerjasama dengan musuh iaitu tentera musyrikin Mekah untuk menyusup masuk semasa Perang Ahzab (Perang Khandak) sedang berkecamuk.  Sejarah menunjukkan kepada kita bahawa syariat Islam itu sendiri sebenarnya menjaga hak dan kebajikan kaum minoriti yang bukan Islam, namun disebabkan kebencian mereka yang mendalam terhadap Islam mengakibatkan pertumpahan darah yang tidak sepatutnya berlaku akhirnya terjadi dalam negara sendiri. Mereka yang memalu gendang permusuhan ini tidak patut dibiarkan bermaharajalela merosakkan negara daripada dalam. Maka, tindakan Rasulullah S.A.W mengusir mereka yang bermasalah ini adalah tindakan yang terbaik bagi mengekalkan keamanan dan kesejahteraan negara.

KHABAR DUKA DARIPADA SUBANG JAYA

Sebelum ini, kita telah dikejutkan dengan isu ratifikasi “International Convention on the Elimination of All Forms of Racial Discrimination” atau nama ringkasnya ICERD yang hangat dibincangkan dalam masyarakat kita sehingga sekarang kononnya keistimewaan orang Melayu yang termaktub dalam perlembagaan adalah satu bentuk diskriminasi terhadap kaum lain. Keputusan kerajaan yang menangguhkan ICERD pula seolah-olah memberi jalan sekali lagi untuk dilaksanakannya pada masa akan datang berbanding mengeluarkan kenyataan tegas bagi menolaknya. PERUBATAN telah mengikuti perkembangan insiden yang berlaku di Kuil Sri Maha Mariamman Devasthanam, USJ Subang Jaya yang berlaku baru-baru ini sehingga mengakibatkan kemalangan kepada salah seorang anggota bomba yang berada di tempat kejadian. Masing-masing berkeras menyalahkan antara satu sama lain, asyik menunding jari siapa salah siapa betul dalam insiden ini. Tegasnya, kerajaan telah berulang kali menjelaskan insiden ini tiada kaitan dengan isu perkauman sebaliknya merupakan isu jenayah. Namun amat malang sekali, masih ada sebilangan daripada kita yang cuba meniup api permusuhan di sebalik insiden yang tidak diingini ini sehingga mencetuskan sentimen agama dan perkauman yang tidak sihat dalam kalangan masyarakat. Belum pun habis reda dengan isu ICERD, kini datang pula insiden kuil yang menyemarakkan lagi suasana tegang dalam kalangan masyarakat majmuk. Umpama menyimbah minyak ke dalam api yang sedang marak, perpecahan kaum nampaknya semakin jelas dan kritikal ekoran provokasi demi provokasi yang dilemparkan saban hari.  Kita mengharapkan semoga semua pihak yang bertanggungjawab terutamanya kerajaan Malaysia melalui Kementerian Dalam Negeri dan Kerajaan Negeri Selangor dapat segera mengambil tindakan undang-undang dan bersemuka dengan mereka yang terbabit bagi menangani masalah ini dengan sebaik mungkin.

PERPECAHAN UMAT MENGUNDANG KEMARAAN MUSUH

Musuh luar sentiasa memerhatikan iklim politik tanah air kita sejak dahulu lagi. Mereka sangat bijak merencanakan pelbagai strategi bagi mengaut peluang mengucar-kacirkan keamanan negara sama ada secara langsung mahupun melalui orang tertentu yang menjadi bidak catur, bergerak mengikut telunjuk mereka.  Kita menentang sekeras-kerasnya mana-mana pihak yang cuba melakukan kacau-bilau di tanah air kita dengan menjadi agen dan tali barut penjajah sehingga boleh mengancam kedaulatan agama dan negara. Ketahuilah bahawa musuh-musuh ini akan sentiasa menjadikan Islam sebagai sasaran tanpa rasa gerun dan takut seperti sabda Rasulullah S.A.W dalam sepotong hadis:

“Akan tiba suatu masa di mana umat-umat lain akan mengerumuni kamu seperti orang yang makan mengerumuni hidangannya. Salah seorang sahabat bertanya: Apakah kerana sedikitnya kami ketika itu? Baginda menjawab: “Bahkan kamu pada waktu itu ramai, tetapi kamu seperti buih-buih di lautan. Sesungguhnya Allah akan mencabut dari dada musuh-musuh kamu perasaan gerun, dan Allah akan mencampakkan ke dalam hati kamu penyakit al-wahn”. Salah seorang sahabat bertanya:  Apakah al-wahn itu? Baginda menjawab: “Cintakan dunia dan takutkan mati”

Tindakan melibatkan campur tangan asing dalam penyelesaian dalaman negara bakal memburukkan lagi keadaan. Lihatlah bagaimana tindakan Amerika Syarikat dalam menyelesaikan krisis di Iraq, Libya, Afghanistan dan Syria demi kepentingan politik dan ekonominya. Kita juga menyaksikan bagaimana langkah Britain dalam mengatur rancangannya secara senyap-senyap bersama Perancis dalam membahagi-bahagikan tanah di benua Arab melalui Perjanjian Sykes-Picot sedang umat Islam asyik bercakaran sesama sendiri.  Malah ketika negara kita suatu masa dahulu kononnya merasa bangga setelah berjaya dibebaskan oleh Jepun, masing-masing akhirnya sedar bahawa tindakan Jepun tersebut hanya untuk kepentingannya sahaja bukannya benar-benar membebaskan. Semasa zaman inilah, pemisahan antara kaum dilakukan dengan lebih drastik. Orang Melayu yang memberi kerjasama dilayan dengan baik dan diberi peluang pekerjaan. Orang India pula diasingkan di kawasan estet dan ladang-ladang. Namun yang paling menyedihkan ialah orang Cina yang mendapat layanan buruk ekoran sejarah kebencian Jepun yang melampau dalam Perang China-Jepun sebelum ini. Ternyata kemaraan mereka kononnya untuk memberi bantuan hanya sekadar propaganda murahan bagi menarik minat rakyat kita ketika itu yang mudah terpedaya dengan janji musuh luar.  Berakhirnya naungan Ratu Elizabeth II ke atas negara kita bukan bermakna kita telah merdeka sepenuhnya. Begitu juga ketika detik berundurnya Sir Donald Charles MacGillivray sebagai Pesuruhjaya Tinggi British terakhir, tidak bermakna sudah tiada lagi penjajahan. Sebaliknya kewibawaan pemimpin negaralah yang mencorakkan jalur masa negara seterusnya dengan baik bagi mengekalkan perpaduan kaum dan anak bangsa justeru memanifestasikan slogan kebersamaan yang dilaung-laungkan dalam mempertahankan kedaulatan negara tanpa mengira latar belakang etnik, agama dan dasar pandang politik masing-masing.  Jika pemimpin tersebut bergerak mengikut percaturan musuh, tentulah ia bakal menjerat negara ke lembah kebinasaan yang jauh lebih besar.  Rasulullah S.A.W. bersabda:

لَتَتَّبِعُنَّ سَنَنَ الَّذِينَ مِنْ قَبْلِكُمْ شِبْرًا بِشِبْرٍ، وَذِرَاعًا بِذِرَاعٍ، حَتَّى لَوْ دَخَلُوا فِي جُحْرِ ضَبٍّ لَاتَّبَعْتُمُوهُمْ

“Berwaspadalah,
nanti kamu akan dipengaruhi mengikut jalan yang salah, sejengkal demi
sejengkal, sehasta demi sehasta, sehinggalah kamu diajak masuk ke dalam lubang
biawak, kamu ikut juga (sehinggalah kamu sesat binasa)”. (Muttafaqun ‘Alaih)

Sejarah telah membuktikan begitu. Adakah kita selaku rakyat Malaysia masih lagi
terleka menari mengikut gerak tari musuh?

ISLAM SEBAGAI PENYELESAIAN

PERUBATAN  memandang serius hak umat Islam yang perlu dititikberatkan, selari dengan majoriti penduduk Malaysia daripada kalangan Melayu Islam. Malah, kita juga menentang sebarang usaha golongan tertentu yang cuba merobek perlembagaan persekutuan dan mereka yang berusaha mendesak supaya kedudukan Islam direndahkan sama ada melalui jalan belakang secara senyap-senyap ataupun zahir secara terang-terangan. Kita sedar bahawa tanpa penyelesaian yang terbaik daripada Islam akan mengakibatkan natijah yang jauh lebih buruk. Ditambah pula dengan isu perkauman yang semakin membarah, ditakuti ia seperti bom jangka yang menunggu detiknya untuk meletup lalu habis meranapkan keamanan negara yang generasi dahulu bersusah-payah perjuangkan bagi anak cucu mereka yang mendatang. Tanpa disedari, anak cucu mereka pula yang bersusah-payah memusnahkannya.  Mereka yang berpegang teguh dengan ajaran Islam sebenar akan mendapati pentadbiran yang berlandaskan syariat itu adalah lebih bersih, adil dan rahmat dalam erti kata yang sebenar. Hayatilah sirah bagaimana Rasulullah S.A.W berperanan sebagai ketua negara yang memimpin Madinah dalam keadaan berbilangnya kaum ketika itu. Perpaduan masyarakat yang berbilang kaum dan agama di tanah air kita adalah cerminan kepada keindahan ajaran Islam, selaku agama rasmi negara.  Kita patut berpegang teguh dan yakin bersama penyelesaian Islam daripada al-Quran dan Sunnah Rasulullah SAW walaupun banyak cabaran dan liku-likunya. Sebagai hamba Allah yang beriman, kita mestilah sentiasa melaksanakan perintah-Nya tanpa sebarang soal bicara dan alasan. Pilih Islam sebagai solusi, anda pasti selamat dan sejahtera!  Rujukan:  1. Al-Quran

2. Hadis-hadis
Rasulullah S.A.W

3. Sirah Nabi
Muhammad S.A.W: Pengajaran & Pedoman (Dr. Mustafa as-Syibaie)

4. Sirah
Nabawiyah: Bab Hijrah (Prof. Dr. Said Ramadhan al-Buti)

5. Yahudi
Ketika Zaman Rasulullah S.A.W (Saudara Hafiz Al-Kalanji, The Patriots)
https://www.thepatriots.asia/yahudi-ketika-zaman-rasulullah-s-a-w/

6. Ramai-ramai
Mengeroyok Umat Islam (Dr. Adian Husaini)
https://m.hidayatullah.com/kolom/catatan-akhir-pekan/read/2015/12/05/84716/ramai-ramai-mengeroyok-umat-islam-1.html

7. Kebijakan Nabi Muhammad Terhadap Kaum Yahudi Di Madinah (Fitri Azizah)

Artikel merupakan sumbangan daripada Persatuan Mahasiswa Sains Kesihatan Malaysia-Mesir (PERUBATAN)


Haniwa – Terracotta Jepun

Haniwa (埴 轮) Adalah patung tanah liat Terracotta versi Jepun yang telah wujud sekitar Zaman Kofun pada tahun 325 hingga 635 Masihi. Haniwa yang diperbuat daripada tanah liat dicipta untuk kegunaan ritual perkebumian dengan ditanam bersama si mati sebagai objek pengebumian.

Haniwa dicipta mengikut teknik wasumi , dimana timbunan tanah liat bergelung telah dibina sehingga membentuk lapisan demi lapisan . Semasa zaman Kofun, golongan masyarakatnya terdiri daripada bangsawan yang mentadbir negara dengan sistem ketenteraan.

Pasukan tentera berkuda lengkap dengan perisai besi, pedang dan senjata lain. Mereka menggunakan kaedah ketenteraan yang canggih seperti orang-orang Timur Laut Asia.

Kemasyuran dan kekuatan tentera berkuda tersebut diabadikan dalam bentuk patung Haniwa untuk menjaga kawasan perkuburan. Selain daripada bentuk Tentera berkuda, Haniwa juga boleh dilihat dalam pelbagai bentuk lain seperti kuda, ayam , burung, ikan, rumah-rumah , senjata, perisai , bantal, manusia lelaki dan perempuan.

Pada zaman tersebut mereka beranggapan bahawa Haniwa akan melindungi si mati di alam kematian. Haniwa yang ditemui kelihatan seperti barisan tentera tembok penahan seakan melindungi bukit perkuburan ” Kofun”.

Haniwa yang terawal dijumpai sekitar lewat zaman Yayoi (zaman besi) 320 masihi semasa Dinasti Kibi . Kebanyakan patung Haniwa terawal ditemui didalam makam pemimpin atau golongan Di raja. Patung-patung ini dianggap telah digunakan sebagai sebahagian daripada upacara pengebumian pemimpin berpengaruh.

Selain daripada kawasan kerajaan Kibi , Haniwa turut dijumpai disekitar wilayah Izumo itu. Pada asalnya, Haniwa dijumpai ditanam bersama didalam makam namun berlaku perubahan kedudukan Haniwa, ia dilihat diletakan di atas kawasan kubur dan di luar kawasan kubur.

Penyelidik beranggap bahawa mereka mengunakan sebagai Haniwa sebagai penanda sempadan untuk menandakan sempadan makam itu. Terdapat teori bahawa jiwa orang yang mati akan tinggal di dalam patung Haniwa selepas mati. Selain itu juga, terdapat Haniwa yang dilengkapi dengan senjata dan perisai. Perisai dan senjata disertakan bersama Haniwa bertujuan memandu roh jahat dan


Bahasa Melayu Bahasa Penyatu Kebangsaan

Generasi terkini yang menikmati kepesatan teknologi dan meluasnya pengaruh globalisasi pastinya tidak memahami dengan tuntas malah pasti berasa pelik dengan fungsi Bahasa Melayu sebagai alat penyatu negara. Bahasa Melayu? Bolehkah bahasa Melayu yang dipandang serong sebagai bahasa mundur ini mampu menjadi bahasa penyatuan? Bukankah bahasa Inggeris yang kini menjadi bahasa globalisasi, bahasa ilmu, bahasa dunia lebih sesuai digunakan sebagai bahasa penyatuan?

Sesungguhnya, Bahasa Melayu di Malaysia bukan secara lewa dijadikan bahasa kebangsaan atas dasar politik semata-mata terutamanya berkaitan ketuanan Melayu namun tugas utamanya ialah sebagai bahasa penyatuan bagi semua rakyat Malaysia. Ini dengan sendirinya telah termaktub dalam dasar kebudayaan Malaysia 1971.

Malah posisi yang sama juga diambil oleh negara Indonesia dengan menjadikan bahasa Melayu Riau sebagai bahasa kebangsaan yang diubah namanya menjadi bahasa Indonesia. Perkara yang sama turut diamalkan oleh Brunei dan Singapura.

Keempat-empat negara ini membuktikan kebolehan dan juga keyakinan ke atas bahasa ini sebagai penyatuan ketika negara-negara ini mencapai kemerdekaan.

Adakah keyakinan ini berasas dan paling penting adakah ianya perkara baru? Pada mereka yang memegang teguh pada negara bangsa pastinya tidak percaya bahawa bahasa Melayu, malah penuturnya, mampu untuk mencapai perpaduan kerana jika dilihat pada masa kini, perpecahan bangsa Melayu ini makin mencapah terutamanya di Malaysia jika ditinjau melalui sudut kekuasaan politik.

Bahasa Melayu sebenarnya telah mencapai status antarabangsa apabila telah berlaku penyatuan semua negara-kota di rantau ini di bawah panji Empayar Melayu Sriwijaya pada abad ke – 7 dengan menjadikan bahasa Melayu sebagai bahasa rasmi empayar.

Penyatuan ini telah berlangsung selama seribu tahun melalui hegemoni Empayar Sriwijaya namun penyatuan yang benar-benar berlaku apabila bahasa Melayu mula berubah bentuk dengan penerimaan unsur agama Islam ke dalam batang tubuhnya beberapa dekad selepas kejatuhan empayar Sriwijaya.

Bahasa Melayu bernasib baik kerana walaupun selepas kejatuhan empayar Sriwijaya, bahasa Melayu masih menjadi wadah penghubung dan pengerat-silaturahim dan tidak diatasi oleh mana-mana bahasa vernakular. Ia tidak menerima nasib yang sama seperti bahasa Latin di mana keruntuhan badan agama Kristian menyaksikan keruntuhan bahasa Latin sehinggakan ianya kini menjadi bahasa mati.

Penyatuan fizikal melalui hegemoni Sriwijaya berjaya dikekalkan malah diperpanjangkan kepada penyatuan rohani dengan lahirnya bahasa Melayu Baru beraksarakan Jawi. Bahasa Melayu mula mengambil tempat di pentas dunia menjadi bahasa yang terulung di rantau ini dan menjadi kewajipan kepada mereka yang hadir di sini untuk mempelajarinya sebagai bahasa perhubungan. Malah, ini turut diakui oleh penjajah seperti Portugis, Belanda dan British akan keperluan bahasa Melayu sebagai bahasa pentadbiran.

Selepas kehadiran Islam, penyatuan ini masih berjaya menyatukan suku-suku kaum yang pelbagai di rantau ini di bawah bahasa yang sama malah ianya menjadi lebih unik kerana walaupun berlainan kerajaan dan berlainan suku kaum, bahasa Melayu masih lagi menjadi bahasa pentadbiran dan perhubungan antara-kerajaan. Namun perlu diingatkan hegemoni bahasa Melayu ini tidak sama dengan bahasa Inggeris.

Bahasa Inggeris mencapai status bahasa antarabangsanya melalui penjajahan yang panjang dan mengakibatkan pemusnahan secara terancang bahasa peribumi tanah yang dijajahnya. Ini sangat berbeza dengan bahasa Melayu. Ia berjaya mengekalkan statusnya tanpa memusnahkan bahasa-bahasa suku kaum yang ada. Pemindahan kosa-kata diantara bahasa Melayu dan bahasa-bahasa lain berlaku dengan aman malah mungkin melalui sisi intelektual juga.

Kini negara-bangsa menjadi wadah politik dalam usaha menyatu-padukan negara yang bukan sahaja mempunyai pelbagai suku kaum malah telah muncul kaum yang berbeza dengan kaum pribumi ketika penjajahan mula mendiami negara-bangsa tersebut. Maka usaha mula difikirkan bagaimana untuk menyatukan semua kaum2 yang ada ini dengan bangsa pribumi. Al-Attas menyebut bahawa perpaduan haruslah dicapai melalui perpaduan cecair bukannya perpaduan pepejal. Perpaduan pepejal ialah perpaduan yang hanya mengikat setiap kaum manakala perpaduan cecair ialah apabila semua kaum ini dileburkan dan dibentuk menjadi baru. Perpaduan jenis kedua ini haruslah mempunyai 4 unsur yang dikenalpasti sebagai ciri-ciri penting dalam membentuk perpaduan tersebut.

4 unsur tersebut adalah;

Al-Attas mengatakan hakikatnya bangsa Malaysia merupakan satu mimpi yang tidak mungkin dicapai. Ini disebabkan untuk menjadi bangsa yang sama, perkahwinan antara bangsa perlu dilakukan secara meluas untuk melahirkan bangsa yang baru. Namun yang menghalangnya adalah agama yang berbeza di Malaysia di mana perkahwinan itu diaturkan oleh agama. Di sini sudah terbukti ketidakupayaan penyatuan melalui bangsa dan agama. Bahasa pula adalah bahasa yang sangat berbeza. Bahasa Melayu secara linguistiknya sangat berbeza dengan bahasa orang Cina dan bahasa Tamil jika dibandingkan dengan bahasa Jawa dan Sunda.

Jika diteliti pensejarahan bangsa-bangsa yang ada di Malaysia, sejarah mereka bersama sangatlah singkat iaitu apabila kemerdekaan dicapai. Al-Attas mengiyakan bahawa memang sudah hadir orang Cina dan India di Malaysia sejak zaman Melaka lagi namun ianya hanya melibatkan perdagangan sahaja bukannya dalam proses pembinaan negara.

Kesimpulannya Al-Attas menyatakan hanya bahasa boleh menjadi unsur penyatuan kerana hanya bahasa boleh dilaksanakan melalui penguatkuasaan undang-undang. Di sini bahasa itu penting sebagai bahasa penyatuan dan bahasa Melayu dipilih kerana ianya bahasa alami rantau ini manakala dinyatakan bahawa orang Cina dan India yang hadir di rantau ini bukanlah datang dari kedudukan yang tinggi dan merupakan cerminan kebudayaan peradaban mereka. Ini berbeza dengan orang Melayu di mana bukti-bukti fizikal dan abstrak kebudayaan peradaban dijumpai di rantau ini.

Ramai yang masih khuatir dengan pemerkasaan dan penguatkuasaan bahasa Melayu sebagai bahasa rasmi dan kebangsaan negara-bangsa Malaysia akan menindas malah melenyapkan bahasa ibunda masing-masing. Mereka bimbang sikap toleransi tidak akan dipamerkan kepada minoriti. Namun haruslah mereka insaf dan sedar bahawa sesungguhnya kosa-kata toleransi itu tidaklah menunjukkan apa yang sepatutnya dilakukan kepada minoriti. Ini disebabkan toleransi mempunyai maksud menahan marah atas ketidaksamaan yang ditunjukkan.

Ada kosa-kata bahasa Melayu yang lebih baik lagi iaitu muhibah yakni menunjukkan perasaan kasih sayang di atas perbezaan yang ada. Kosa-kata ini penting dalam menunjukkan keterbukaan pandangan alam orang Melayu dalam menerima unsur-unsur luar ke dalam diri mereka. Perbezaan yang ditemuinya disambut penuh kasih dan sayang bukannya dengan kemarahan yang ditahan-tahan.

Kesimpulannya, dengan keberjayaan bahasa Melayu menyatukan rantau ini selama 16 abad merupakan satu bukti kukuh keberadaan dan keupayaan bahasa Melayu dalam melaksanakan tanggungjawabnya sebagai bahasa penyatuan. Keberjayaan ini sendiri terbukti lebih berjaya berbanding pelbagai bahasa lain di dunia termasuk bahasa Inggeris kerana kejayaannya terhasil bukan melalui penaklukan tetapi keupayaan bahasa itu sendiri dalam menyebar diri ke setiap pelusuk masyarakat malah meresap masuk ke dalam tubuh manusia yang menuturkannya. Tarikan bahasa itu sendiri menyebabkan ianya mampu tersebar jauh dan semua dengan rela tunduk ke atas hegemoni bahasa Melayu.

Hanya kini kepercayaan yang kian pudar akibat serangan globalisasi itu yang perlu dipulihkan semula dan semua terpulang pada kita, bangsa Melayu.

Rujukan:


Kebengisan Seorang Gabenor Islam Yang Tunduk Pada Al-Qur’an

Pepatah twitter ada menyebut, “Kalau membenci, janganlah terlalu membenci, boleh jadi ada kebaikannya yang kita tidak ketahui.” Sesuai la dengan Hajjaj bin Yusuf ath-Thaqafi (661-714). Gabenor Iraq di era Dinasti Umayyah ini terkenal dengan kezaliman dan aksi politiknya yang kontroversial . Punya la teruk imej Hajjaj di mata ummah sebagai watak villain setara Thanos dalam citer Marvel.

Jasa Hajjaj yang paling diingat orang adalah meletakkan titik pada mushaf Al-Quran. Cuba fikir, dah ada titik pun kita orang Melayu kadang-kadang susah nak baca, apatah lagi kalau takde titik? Hajjaj memerintahkan kodifikasi dhobt-ul-Quran kepada Nahsr bin ‘Ashim dan Yahya bin Ya’mur yang juga murid Abu Aswad al-Du’ali. Kalau anda masih ingat, Saidina Ali pernah mengarahkan Abu Aswad al-Du’ali untuk menyusun ilmu nahu terlebih dahulu serta dialah orang yang sama meletak baris fathah, kasrah dan dhommah pada kalimah.

Zaman Hajjaj menjadi gabenor di Iraq, Palestin dan Hijaz, ramai orang bukan Arab berbondong-bondong masuk Islam hasil perluasan kuasa Khilafah Umayyah. Justeru untuk mempermudah bangsa bukan arab membaca mushaf Al-Quran, titik pada kalimah adalah sebuah keperluan. Di samping itu, Hajjaj juga yang mengkhususkan nama sesebuah Surah dalam Al-Quran.

Tahukah anda, sebelum menjadi pegawai kerajaan, Hajjaj adalah seorang guru Al-Quran. Dia juga seorang penghafaz Al-Quran. Bapanya, Yusuf Ath-Thaqafi sendiri mengajarkan Al-Quran kepada ramai kanak-kanak sampaikan cinta kepada Kalamullah ini tumpah kepada Hajjaj. Jadi tidak pelik walau sejahat-jahat Hajjaj, masih peduli dengan Al-Quran. Cinta kepada Kalamullah sudah mengalir dalam darahnya. Lantaran ketegasan Hajjaj mentarbiah anak khalifah dan menteri sampai cepat menjadi huffaz, dia lekas naik pangkat dalam kerajaan.

Sebengis-bengis Hajjaj, dia akan terdiam dengan Al-Quran. Pernah satu masa dia berdebat dengan Yahya bin Ya’mur. Khilafah Bani Umayyah terkenal dengan penindasan kepada Ahlul Bait sejak penyembelihan Ahlul Bait yang diketuai Yazid (647- 683). Hajjaj sebagai gabenor daulah Umayyah membela majikannya dengan mengatakan, Saidina Hussein tidak ada hak menjadi Khalifah. Alasannya, Hussein bukan daripada jalur anak lelaki Nabi Muhammad lantaran lahir daripada jalur Fatimah az-Zahra’. Dalih ini dibantah Yahya bin Ya’mur dengan memetik ayat Al-Quran.

Contohnya: “Kami juga telah memberikan wahyu kepada Nabi Ibrahim dan Nabi Ismail dan Nabi Ishak dan Nabi Yaakub, serta Nabi-nabi keturunannya dan Nabi Isa dan Nabi Ayub dan Nabi Yunus dan Nabi Harun dan Nabi Sulaiman” (QS Nisa’: 163) dan “Wahai Isa ibn Maryam! Kenanglah nikmat-Ku kepadamu dan kepada ibumu” (QS Maidah: 110). Daripada petikan ayat Al-Quran ini jelas bahwa Allah mengiktiraf Nabi Isa bersambung keturunan dengan Nabi Ibrahim meskipun lahir dari jalur perempuan yakni ibundanya Maryam. Hujah ini membungkam mulut Hajjaj. Lantas dia hanya mampu menghukum Yahya bin Ya’mur dengan buang negeri.

Hajjaj tidak 100% baik, tidak juga 100% buruk. Semasa membaca sejarah, kita tidak boleh naif. Usah mudah mengecop dia tu jahat atau dia tu baik. Grey area wujud dalam watak sejarah. Ulama’ sekaligus sahabat Nabi, Abdullah bin Umar solat berjemaah dengan berimamkan Hajjaj. Malahan solat di belakang Hajjaj ini terjadi semasa pertempurannya melawan Abdullah bin Zubair.

Hal ini tidaklah menafikan kezaliman yang dilakukan Hajjaj semata-mata beralasan seorang ‘alim menjadi makmumnya. Akidah Asyairah tidak mengkafirkan seorang pun daripada ahli kiblat! Ibn Asākir memetik pendapat Imam Abu Hasan Asyaari: “Dalam agama, kita Solat Berjemaah dan Solat Jumaat di belakang imam, baik yang warak ataupun tidak..”

Fakta tentang pertempuran Hajjaj dengan Abdullah bin Zubair, tidak semua sahabat bersetuju anakanda Zubair bin Awwam itu menjadi Khalifah baru. Di antara yang membangkang adalah ulama’ tafsir, Abdullah Ibnu Abbas. Abdullah bin Umar juga ikut berkecuali, meskipun hujungnya nanti mati akibat diracun Hajjaj. Ibnu Anbari, Tha’lab dan al-Jumahi berpendapat tabiat keras Hajjaj adalah kerana dahulunya dia tidak belajar syair arabi ketika membesar, lantas membuat jiwanya keras.

Berita baik untuk korang! Buku-buku kami sekarang kami nak bagi diskaun untuk habiskan stok. Ini peluang korang beli di Shopee: https://shopee.com.my/thepatriotsasia


Teleskop Khas Untuk Teropong Alpha Centauri

Saintis sentiasa ingin tahu tentang keadaan di luar lingkaran Sistem Suria. Pengetahuan tentang alam lain boleh mengajar sedikit sebanyak tentang Bumi. Ambil contoh planet Zuhrah, yang bagaikan neraka nyata. Selalu sangat dengar pasal kesan rumah hijau.

Zuhrah hari ini memberi bukti di sebalik teori kesan rumah hijau. Jadi ada banyak manfaat sebenarnya jika manusia berpaling mata pada angkasa.

Utarid hingga Neptun adalah planet dalam sistem sama, iaitu Sol yang berkongsi satu bintang. Sistem bintang paling dekat dengan Sol adalah Alpha Centauri, terletak dalam lingkungan 4.367 tahun cahaya jauh.

Gambaran saja macam dekat. Teknologi roket sedia ada mengambil masa 18,000 tahun untuk sampai di Alpha Centauri.

Jarak ini bukanlah penghalang kalau setakat ingin teropong dari jauh saja. Manusia sudah membina teknologi cukup maju untuk usaha pencerapan. Teleskop Hubble pernah mencapai Galaksi GN-z11, yang terletak 13.4 bilion tahun cahaya jauh. Jadi jarak ke Alpha Centauri bukanlah penghalang untuk cerap secara terperinci.

Pencarian Bumi Kedua

Manusia apabila dapat satu lembah emas akan mencari lembah emas kedua. Ini memang fitrah, sepertimana boleh tengok bagaimana banyak negara gigih mencari planet baru. Sol adalah sebuah sistem berbintang tunggal, iaitu Matahari yang menerangi alam.

Alpha Centauri pula merupakan sistem berbintang tiga, yakni Rigil Kentaurus, Toliman dan Proxima Centauri.

Setakat ini saintis hanya dapat sahkan kewujudan dua planet yang terletak berhampiran dengan Proxima Centauri. Sebuah sistem berbintang tiga takkan mungkin ada dua planet sahaja. Mungkin inilah sebab kenapa empat pihak membanting tulang ingin membina sebuah teleskop. Mereka adalah Universiti Sydney, Breakthrough Initiative, Saber Aeronautics dan tidak lain tidak bukan NASA melalui Jet Propulsion Laboratory.

Teleskop citaan mereka menggunakan lensa yang lengkap dengan kebolehan ukur imbas. Bagi yang tidak tahu, kebolehan ini mampu mengesan sebarang pergerakan – meskipun kecil – dalam sebuah sistem bintang. Pergerakan sebuah planet selalunya meninggalkan jejak pada kedudukan bintang. Teleskop ini mampu mengukur dan mengimbas jejak ini (Luntz, 2021).

Teknik ukur imbas hanya sesuai digunakan bagi sistem bintang yang berhampiran dengan teleskop. Jadi Alpha Centauri adalah calon paling baik untuk teknik ini. Dan matlamat mereka adalah untuk mencari planet yang boleh didiami (habitable planet). Buat masa sekarang, misi pencarian hanyalah untuk penyelidikan sahaja. Mungkin 100 tahun akan datang, baru sebarang usaha pendaratan boleh difikirkan.

Setakat ini saintis sudah menemui 4,864 planet dalam 3,595 sistem tersendiri. Dalam kalangan sistem ini pula, hanya 803 sahaja disahkan mempunyai lebih daripada satu planet. Penemuan banyak planet adalah atas sumbangan Teleskop Kepler yang memang tujuannya untuk mencari planet mirip Bumi di luar lingkaran Sol (Dunham, et al., 2010).

Walaupun banyak sudah ditemui, hanya 55 planet luar Sol sahaja dipercayai boleh menampung kehidupan. Semua tidak mungkin dapat dicapai secara fizikal buat masa sekarang.

Jika Alpha Centauri mempunyai habitable planet, tentu sekali naratif pencarian akan berubah. Semua mata akan terletak pada planet ini pula. Kerana habitable planet boleh menampung kehidupan asing, yang tidak semestinya makhluk berakal… waima sebutir sel di luar Bumi pun layak digelar makhluk asing.

RUJUKAN:

Dunham, E., et al. (2010). Statement from the Kepler Science Council.NASA.

Luntz, S. (2021, November 17). Space Telescope Being Built Just To See if Alpha Centauri Is Habitable. IFL Science.


Kod QR – Senjata Teknologi Jepun Tangani Isu Penghidap Dementia

Setiap
tahun, ribuan warga emas yang mengalami masalah dementia hilang di Jepun. Dan
bila pencarian dilakukan oleh pihak berkuasa, hanya ratusan saja yang ditemui
selamat. Dan ini mengundang masalah besar bagi Tokyo yang dihimpit isu bilangan
warga emas yang semakin meningkat saban tahun. Tetapi Tokyo juga turut
mempunyai satu aset iaitu akses kepada teknologi terkini yang dilihat mampu
menangani masalah ini.

Bagi membantu para pembaca memahami skala masalah ini, ini kisah seorang wanita bernama Puan Itou yang berasal dari bandar Matsudo. Apabila dia hilang buat kali pertama, anak lelakinya memandu kereta ke semua tempat yang biasa dikunjunginya.

Tetapi ini bukan satu tugas yang mudah kerana Puan Itou amat suka berjalan dan kadangkala boleh mencecah sehingga 100 kilometer sebulan. Tetapi akhirnya, dia dapat dijumpai dengan selamat dan dibawa pulang ke rumah. Namun sejak itu, Puan Itou hilang lagi sebanyak empat kali lebih-lebih lagi bila situasi dementianya semakin buruk.

Tekanan menjaga pesakit dementia bukan sesuatu yang asing bagi pemenang Hadiah Nobel Fisiologi atau Perubatan 2013 Profesor Randy Schekman. Ini kerana beliau pernah menjaga mendiang isterinya yang mengalami dementia dan penyakit Parkinson.

Bila mengimbas semula pengalamannya itu, Schekman berkata, “Anda perlu sentiasa kekal awas. Apabila keadaan dementia isteri saya semakin buruk, saya tidak boleh membenarkannya menggunakan tandas bila kami keluar bersama. Dia akan masuk ke ruang tandas, mengunci pintu dan tidak boleh membuka kunci pintu – dia terperangkap dalam tandas wanita.”

Prof
Schekman melihat peningkatan bilangan warga emas yang mengalami dementia ini
sebagai satu krisis yang sama skala dengan krisis perubahan iklim. Ini kerana
berikutan masalah ini, ia akan memberi tekanan mental kepada ahli keluarga atau
penjaga pesakit. Selain itu jika ia tidak ditangani sebaik mungkin, ia juga
boleh memberi impak ekonomi negatif berikutan ahli keluarga atau penjaga
terpaksa meninggalkan pekerjaan mereka demi menjaga orang tersayang. Ketika
ini, beliau bersama sekumpulan saintis dari seluruh dunia terlibat dalam satu
projek penyelidikan membabitkan penyakit Parkinson dengan penyelidikan itu
dibiayai oleh pengasas bersama Google, Sergey Brin.

Tatkala kajian ini sedang berjalan, lain pula halnya di Jepun. Seorang pencipta bernama Haruo Hiduka memperkenalkan satu lencana yang mempunyai kod QR (imej segi empat sama seperti kod bar) yang boleh dibaca sesiapa yang mempunyai telefon pintar. Menurut Hiduka, idea ini tercetus selepas melihat kesukaran yang dialami neneknya yang juga seorang penghidap dementia.

Selain itu, lencana ini juga merupakan satu lagi kaedah untuk menangani masalah warga emas yang mati keseorangan di rumah dan kematian mereka hanya disedari selepas beberapa minggu. Idea ini mendapat sambutan baik di mana ia sudah dijual kepada 630 bandar di Jepun. Terima kasih kepada lencananya itu, Puan Itou dapat dijumpai semula sebanyak dua kali selepas dua kali insiden terakhir dia hilang.

Selain lencana yang diperkenalkan Hiruka, sebuah bandar di Jepun pula mencadangkan penggunaan pelekat kod QR yang diletakkan di jari tangan dan kaki penghidap dementia. Sebuah syarikat di Iruma, sebuah bandar berhampiran Tokyo memperkenalkan pelekat yang berukuran 1 cm mengandungi alamat, nombor telefon dan nombor pengenalan unik setiap pengguna. Perkhidmatan ini merupakan yang pertama seumpamanya di Jepun bila diperkenalkan pada tahun 2016.

Matlamat di sebalik idea ini ialah menyatukan semula ahli keluarga dengan anggota keluarga mereka yang hilang sekiranya mereka dilaporkan hilang. Teknologi ini membenarkan pihak berkuasa mengakses semua maklumat pesakit dengan mengimbas kod pada jari mereka. Pelekat ini bersifat kalis air dan boleh bertahan selama dua minggu serta boleh ditutup dengan pakaian.

Tetapi kadangkala, isu pesakit dementia di Jepun memerlukan sentuhan kasih sayang orang ramai terutama kelompok sukarelawan. Di Matsudo, sekumpulan sukarelawan mengenakan ves berwarna oren dan bersiap sedia untuk keluar menjelajah sekitar bandar berkenaan. Mereka ini merupakan sebahagian daripada ribuan sukarelawan program kesedaran dementia. Selain menghantar helaian risalah program dementia dari rumah ke rumah, mereka juga turut memerhatikan rumah-rumah yang ada tanda bermasalah seperti lambakan surat.

Tanda sebegini menunjukkan pemilik rumah mengalami masalah atau lebih teruk, mati. Sukarelawan Manami Yoshii berkata, “Tiada siapa seharusnya menuding jari tetapi tanda-tanda memang jelas kelihatan. Dengan meletakkan risalah dalam peti surat, kita boleh memeriksa sama ada peti surat mereka penuh dengan surat atau sebaliknya. Dari situ, kami boleh menentukan sekiranya wujud kecemasan membabitkan pemilik rumah.” Bagi penghantaran risalah kali ini, ia merupakan hebahan kafe-kafe sementara dementia di Matsudo.

Walaupun
ramai mengakui lencana/pelekat kod QR ini merupakan sesuatu yang baik tetapi ia
tidak semestinya solusi yang bersifat kekal. Bagi pemilik kafe dementia Akiko
Saito, kunci kepada masalah warga emas dementia atau mati keseorangan ini ialah
hubungan kejiranan atau komuniti. Di sebalik kepentingan laman media sosial
hari ini, hubungan komuniti dilihat amat penting terutama dalam tempoh bencana.
Ini kerana jika berlaku kecemasan, merekalah yang menjadi tiang sesebuah
masyarakat dan menjadi penyokong tanpa mengira senang atau susah.

RUJUKAN:

1.
BBC. (2016). Japan tracks dementia patients with QR codes attached to
fingernails. https://www.bbc.com/news/world-asia-38247437

2.
Rose, Ian. (2019). Are barcodes the way to protect dementia patients? BBC. https://www.bbc.com/news/business-48227747